2 Samuel - Aceh Bible - Old Testament / 2Samuel-7\nTUHAN geupeulindong Raja Nabi Daud nibak meubagoe jipeukaru lé musoh-musoh gobnyan, akhé jih gobnyan hase teutab tinggai didalam meuligoe.\n2 Teuma geupeugah kheueh lé raja ubak Nabi Natan, "Kalon, ulôn nyoe tinggai didalam meuligoe nyang teupeugét nibak bahan kayée ceumara Libanon, padahai Peuto Peujanjian Po teu Allah teuma teukeubah didalam khimah!"\n3 Geujaweueb lé Natan, "Neupeubuet kheueh laju peue nyang ka neuniet lé Teungku Amphon, sabab TUHAN geutulông Teungku Amphon."\n4 Teuma nibak malam nyan TUHAN geupeugah ubak Natan,\n5 "Neujak kheueh laju dan neupeusampoe kheueh ubak hamba Ulôn Nabi Daud peusan ulôn nyoe, 'Ek kheueh gata nyang peudong rumoh keu ulôn.\n6 Yoh phon that bansa Israel Ulôn peubeubaih di nanggroe Meusé sampoe nibak uroenyoe, hántom na lom Ulôn tinggai lam saboh rumah, seulaén ulôn meugeumbara dan tinggai didalam saboh khimah.\n7 Yoh phon Ulôn meugeumbara meusajan deungon bansa Israel, hántom lom Ulôn teumanyong ubak peumimpén-peumimpén nyang ka Ulôn piléh, peue sabab jih awaknyan hana jipeudong rumoh nibak kayée ceumara Libanon keu Ulôn.'\n8 Lé sabab nyan, hai Natan, tajak peugah kheueh ubak hamba Ulôn Nabi Daud, bahwa Ulôn, TUHAN Nyang Mahakuasa, Ulôn peugah ubak gobnyan, 'Gata ka Ulôn cok nibak buet gata meurabe didalam blang dan Ulôn baiát gata jeuet keu raja ateueh umat Ulôn Israel.\n9 Ulôn ka Ulôn peungon gata ho mantong nyang gata jak, dan bubena musoh gata ka lheueh Ulôn sampôh banmandum bak watée gata teungoh lam prang. Gata teuma Ulôn peujeuet keu meusyeuhu saban lagée peumimpén-peumimpén nyang paleng rayeuk di ateueh donya.\n10 Lom teuma, keu umat Israel ka Ulôn keubah teumpat dan Ulôn yue awaknyan tinggai teutab disinan, mangat awaknyan hase jih udeb deungon teunang, dan hana ureuëng laén nyang jijak peukaru. Phon awaknyan teuka ubak tanoh nyoe, dan Ulôn baiát peumimpén-peumimpén keu awaknyan, awaknyan ka jiprang lé ureuëng-ureuëng nyang galak ubak buet jeuhet lom kreueh. Teuma hainyan hana teujadi le. Ulôn meujanji bahwa gata teuma aman nibak mubagoe musoh, dan Ulôn teuma Lônbri keuturonan keu gata.\n12 Teuma, meunyoe ajai gata ka sampoe, dan gata jitanom didalam jrat nibak teumpat jrat indatu gata, sidroe lamkawan aneuëk gata nyang agam Ulôn baiát jeuet keu raja. Jihnyan kheueh nyang peudong rumoh keu Ulôn. Keurajeuen jih teuma Ulôn peuteuga dan keu siumu masa sidroe nibak keuturonan jih teuma jimat peurintah sibagoe raja.\n14 Ulôn teuma jeuet keu bapak jih, dan jihnyan teuma jeuet keu aneuëk Ulôn. Meunyoe jihnyan jipeubuet buet nyang salah, jihnyan teuma Ulôn huköm lagée sidroe bapak geuhuköm aneuëk geuh.\n15 Teuma Ulôn teutab Ulôn peubuet nyang jroh keu jihnyan sisuai deungon janji Ulôn. Janji Ulôn keu jihnyan teuma teutab Ulôn mat, hana lagée nyang ka Ulôn peubuet ubak si Saul nyang ka Ulôn géesée nibak teumpat jih duek mangat gata hase jeuet keuraja.\n16 Gata hana putôh sabe na keuturonan, dan Ulôn teuma Lôn peujeuet keurajeuen gata nyan jimeuteun siumu masa. Meunan cit keu siumu masa sidroe nibak keuturonan gata teuma jimat peurintah sibagoe raja.' "\n17 Laju Natan geubri tée ubak Nabi Daud peue mantong nyang ka geupeugah lé Po teu Allah ubak gobnyan.\n18 Geutamong kheueh laju Raja Nabi Daud u dalam Khimah TUHAN. Laju geuduek dan geumeudoá, "Ya TUHAN Nyang Mahamanyang, ulôn dan keuluwarga ulôn hana patot ulôn teurimong mandum keubaikan nyang ka TUHAN tunyok ubak ulôn seulawet nyoe.\n19 Dan TUHAN ka geupeubuet leubeh nibak nyan, Ya TUHAN Nyang Mahamanyang; Droeneueh ka neupeugét janji keuhai keuturonan ulôn keu watée nyang teuma teuka. Dan Droeneueh peuleumah hainyan ubak ulôn, bahpih ulôn nyoe teuma sidroe manusia, Ya TUHAN Nyang Mahamanyang!\n20 Peue lom nyang jeuet ulôn peugah ubak Droeneueh? Droeneueh ka neuteupeue banmandum keuhai ulôn nyoe.\n21 Deumi janji Droeneueh dan ateueh keuheundak Droeneueh keudroe Droeneueh ka neupeubuet-buet nyang paleng rayeuk nyan guna jih keu neupeurunoe hamba Droeneueh nyoe.\n22 Droeneueh keubiet akbar, ya TUHAN Allah! Teuma Droeneueh kheueh TUHAN Po teu Allah, hana nyang saban deungon Droeneueh. Kamoe meuteupeue hainyan sabab ka neubritée yoh phon masa ilée.\n23 Di bansigom bumoe nyoe hana bansa nyang saban deungon bansa Israel. Israel na kheueh saboh bansa nyang ka neupeubeubaih nibak jipeujeuet keu namiet mangat jeuet keu umat Droeneueh keudroe. Banmandum buet nyang rayeuk dan ajaéb nyang ka neupeubuet keu awaknyan, sampoe ka jeuet nan Droeneueh meusyeuhu bansaboh donya. Bansa-bansa nyang laén meunan cit deungon dewa-dewa awaknyan ka Droeneueh use bak watée umat Droeneueh jimaju u mideuen prang.\n24 Bansa Israel ka neupeujeuet keu umat Droeneueh keudroe keu siumu masa, dan Droeneueh, ya TUHAN, ka jeuet keu Po teu Allah awaknyan.\n25 Dan jinoenyoe, ya TUHAN Po teu Allah, bah kheueh kira jih TUHAN peukong keu siumu masa janji nyang ka Droeneueh peugah keuhai droe ulôn dan keuturonan ulôn. Soe kheueh kira jih TUHAN peubuet peue nyang ka TUHAN peujanji nyan.\n26 Dipat mantong bubena ureuëng sabe jipeu agong-agong nan Droeneueh sira jipeugah, 'TUHAN Nyang Mahakuasa na kheueh Po teu Allah ateueh Israel.' Teuma keu siumu masa sidroe nibak keuturonan ulôn teuma jimat peurintah sibagoe raja ateueh bansa nyoe.\n27 TUHAN Nyang Mahakuasa! Ulôn peubeurani droe ulôn lakée doá nyoe ubak Droeneueh, sabab Droeneueh keudroe ka neubri tée ubak ulôn bahwa aneuëk cucoe ulôn treun meutreun teuma neupeujeuet keu raja ateueh bansa nyoe.\n28 Ya TUHAN Nyang Mahamanyang, Droeneueh kheueh Po teu Allah; banmandum janji Droeneueh neupeuteupat, dan hai nyang gét-gét nyan ka neupeujanji ubak ulôn.\n29 Sabab nyan, ulôn lakée, neutem kheueh kirajih neubri beureukat ateueh keuturonan ulôn, mangat jeuet keu siumu masa awaknyan teutab jirasa gaséh nyang seutia nibak Droeneueh. Ya TUHAN Nyang Mahamanyang, banmandum nyan ka lheueh TUHAN peujanji, teuma keuturonan ulôn teutab TUHAN bri beureukat keu siumu masa."


Ankara - Wikipèdia bahsa Acèh, ènsiklopèdia bibeuëh Wiki Basa Acèh 2022 - Study in China\nGeurumpök nibak "https:https://www.duhoctrungquoc.vn/wiki/index.php?lang=ace&q=Ankara&oldid=108283"\nAnkara nakeuh nang nanggroë Tureuki nyang geuangkèe jeuët keu nang nanggroë phôn that thôn 1923, geunatoë keu banda Konstantinopel atawa Istanbul. Banda nyoë nakeuh cit nang nanggroë Provinsi Ankara. Seugohlom nyan, Ankara geuturi ngon nan Angora atwa Engürü; bak masa Romawi geuturi seubagoë Ancyra; ngon bak masa Hellenistik seubagoë Áŋkyra. Neuduëk banda nyoë na bak manyang 938 metè di ateuëh muka ië la\_'ôt.


Sikula - Wikipèdia bahsa Acèh, ènsiklopèdia bibeuëh Wiki Basa Acèh 2022 - Study in China\nSikula nakeuh saboh teumpat keu aneuk miët meurunoë. Lam sikula geupeurunoë macam-macam éleumèë lagee meubeuet, seumurat ngon kira-mira. La'èn nibak nyan geupeurunoë cit adat keulakuwan nyang patot. Le aneuk miët nyang tan meusikula hana jitupeue adat. Jeuheut peurangeui. Aneuk nyang tan ajaran, adak ji'eu gob beunci sabé. Ma ku mangat that até jakalèë aneukgeuh ceudaih lagi gèt peurangeui. Ureuëng nyang meugah-meugah jinoë ban dum geumeusikula dilèë.\nMohammad Djam & Nya' Tjoet. 1911. Batjoet Sapeuë: Kitab Beuet keu Aneu' Miet Batavia Landsdrukkerij\nWikimedia Commons na mèdia nyang na meupawôt ngön: School\nGeurumpök nibak "https:https://www.duhoctrungquoc.vn/wiki/index.php?lang=ace&q=Sikula&oldid=120595"\nTerakhir diubah pada 4 Buleuen Lapan 2020, pukul 06.02\nSikula nakeuh saboh teumpat keu aneuk miët meurunoë. Lam sikula geupeurunoë macam-macam éleumèë lagee meubeuet, seumurat ngon kira-mira. La\_'èn nibak nyan geupeurunoë cit adat keulakuwan nyang patot. Le aneuk miët nyang tan meusikula hana jitupeue adat. Jeuheut peurangeui. Aneuk nyang tan ajaran, adak ji\_'eu gob beunci sabé. Ma ku mangat that até jakalèë aneukgeuh ceudaih lagi gèt peurangeui. Ureuëng nyang meugah-meugah jinoë ban dum geumeusikula dilèë.\nÔn nyoe seuneulheueh geupeusaneut bak 4 Buleuen Lapan 2020, poh 06.02.


Tugas Bu Susi - Copy\nHADIH MAJA (PANTON ACEH) KEUNEUBAH INDATU ACEH\n1. Adat bak poeteumeureuhom, hukom bak syiah kuala Qanun bak putroe phang, reusam nibak laksamana 2. Bubei dua jab seureukab dua muka Keuno toe keudeh rab, man dua pat meuteumee laba 3. Buya krueng ka taheu teu dong dong, Buya tamoeng meuraseuki 4. Lam hudep ta meusaree, lam meuglee ta meubila Lam lampoh ta meutulong alang, lam meublang ta meusyedara 5. Matee aneuk meupat jeurat, gadoeh adat hana pat mita 6. Nyang sulet kreh kroh, nyang toh boh mirah muka 7. Pat boh panah nyang hana geutah, kecuali boh mirah ngon boh keuladi Pat tuto atawa but nyang hana salah, kecuali firman Allah ngon hadih Nabi 8. Pat ujeun nyang hana pirang, pat prang nyang hana reuda 9. Tajak beutroh ta kaloen beudeuh, bek rugoe meuh saket hate 10. Ureung saba luwah lampoh, peng siribee tinggai sireutoh 11. Ampoen na di Idi Cut, pocut na di Samalanga Peureulee breuh jak u tangse, peureulee pakee troen u Banda\_ Peureulee keu beut jak u Seulimum, peureulee ke putroe na di Keumala 12. Bak jiduek teuleumik leumik, muka teuabia teuseunyom seunyom Watee ji jak teu bungkok bungkok, hate kurok jie publoe ngoen ngon 13. Bak peng duroeh janggoet, bak buet aleh do’a 14. Lagee ta meukat sira lam ujeun, masen keu tabeu han jeut ta peuteun 15. Lagee u meunan minyeuk, lagee ma meunan aneuk 16. Leungoe oen kayee ka meuteupeu cicem, teuseunyom neukhem ka meutuhoe makna 17. Menyo jeut ta peulaku, boh labu jeut keu asoe kaya Menyo han ta teu’oh peulaku, aneuk teungku jeut keu beulanga 18. Meu riri uroet ta ikat keu beunteung, meu riri ureung jeut ta boh keu raja 19. Nibak ta aseek get ta anggok, beu that broek broek asai kana 20. Tajak beu laku linggang, ta pinggang beulaku ija Tangui beulako tuboh, tapajoh beulaku atra\nwatee ie surot takoh bak Bangka Tasuet gleung meuh sok gleung baloet (ganja). pane patot asap meubura 31. Uleu bah matee ranteeng bek patah. hina bak Tuhan ileumei hana 27. tanyo nyang meugeutah . ta hareukat yoh goh (gohlom) matee 39. buet han patot bek ta keureuja 25. Lampoh meupageu umong meuateung. Asai cabok nibak kudee. Abeh nyawong Tuhan tueng. padee bijeh dipeutaba Menyo hate ka teupeh. Di cong bak manggeh jie meulot siwah. Hina bk donya hareuta pih tan. bak peutimang gah peureulee keu cinta 26.21. Adat meukoh reubong. pat peuneurah nyang hana bajo Pat tuto nyang hana salah. barangkadum buet rakyat nyang geubileung buet raja 24. troeh u darat laen keunira 34. khem meuhih-hih saleuk guda Khem teuseunyom saleuek bak teungku. Khem keuhak-hek saleuek iblih. Ta hemat yoeh mantoeng na. bu leubeh han ta teumee rasa 30. pane patot suwee meu puta Menyo hana sapeu nyang di teut. lahee bak ie rupa Menyo broek lam hate. Di laot ka saboh pakat. hak rimueng bak bineh rimba 35. Menyo hana angen di poet. beu teungoh that yoh goh (gohlom) ceulaka 38. Gob pajoh boh panah. Pat ranub nyang hana mirah. Bek harap pageuu keubeuu lam padee. Beuheu rimueng di dalam uteun. Menyo get lam hate. Udep saree matee beu syahid 40. Buleun peungeuh ta kawee eungkot. hukom hanjeut ta langgeh 33. Teungoh teuga ta ibadat. beuheu buya di dalam krueng 43. hareuta habeh geutanyoe binasa 23. Hak buya didalam krueng. hukom meukoh pureeh Adat jeut beu rang kaho ta koeng (peu meuen-meuen). Bak ie raya bek ta theun ampeh. lahee bak peugah haba 36. uteun meutaloe nanggroe meuraja 29. hana bak teuntee na bak dudoe 37. bek harap jantong peureuleuh hate Jeut leumik tanoh keubeu keu meubang. khem sigeutu saleuk ulama 28. di cong bak lawah umpueng seurangga Hate uloen nyoe cukop that susah. but beu jeut geutanyoe bek leumah 41. Barangkadum raya ie krueng nyang geubileung (ie kuala). abeh hareuta hukom pajoh 32. asai pikee nibak meudawa 22. bak ie tarek bek ta theun bube Bek ta meurakan ngon si paleh. leumik goe parang gob mat kuasa 42. Menyoe hate han teupeh.\nkateuntee kanjai ta cok keu laba 46. sunat uroe raya Meu utang bak judi. Teungku jameun pijuet-pijeut. Tulak tong tinggai tem 50. na rumoh jie peugeut keu rangkang 47. Wajib uroe jum’at. menyoe roeh boh 14 matee u panca Ta meututo bek leupah-leupah. Bak meueen cato bek leupah-leupah. meurateeb ‘oh ka geumpa . peulara lidah yoh goh (gohlom) binasa 48. Na glee jie peugeut keu blang. Lam geureupoh meubek ta peuleuh musang. gaoeh kaluet bak baca do’a Teungku jinoe tumbon tumbon gadoeh ek treun rinyeun istana 49. kateuntee gatai ta teumee rasa Menyoe suleet ta boeh keu pangkai. lam raga pisang bek peuleuh tupee 45. meujanji nibak cinta Meu ucap ‘oh bala. Menyoe ijeet ta boeh bak sapai.44.


Ramè Eks GAM Tamöng PDI P, Muslahuddin: Ureung Nyan Galak Keu Gaya Lôn - NASAJA BERITA\nHome › Aceh › gam › nasaja › pdi p › peulitek\nRamè Eks GAM Tamöng PDI P, Muslahuddin: Ureung Nyan Galak Keu Gaya Lôn\nNasaja Berita - Banda Aceh, Keutua PDI P Aceh, Muslahuddin Daud geupeugah nyang bahwa deungon ka meugabong ureung-ureung rayek lam GAM awai lagee Usman Abdullah, Petrus dan Irwansyah nyan nakeuh untuk cok peran lam pembangunan Aceh.\n"Jinoe konteks jih pembangunan Aceh. Dan beu ta akui nyag bahwa ureung Eks GAM nyoe na porsi keudroe untuk roh lam pembangunan Aceh ukeu kiban." Kheun Muslahuddin Daud\nMeunyo lagee nyan geupeugah le Bang Muih, ka cocok. Jameun hana si, lam meuprang dan perjuangan, Jinoe ka ta meurakan teuh mandum.\nJadi meunyo lam partai peulitek jeut tamong beurangkahoe ju asai untuk pike keu Aceh dan rakyat Aceh. tapi bek sampe na surah, siubeut-ubeut rakyat Aceh nakeuh keluarga droe. Nyan keubiet meulabo surah. Hai nyan meunurôt Apa. Adak Prof Kasem meukat ubat meunan sit geupeugah.\n"Lon jeut keu tutu atawa jembatan untuk peusambong Aceh ngon pusat lam hai ta bangun Aceh nyoe ukeu." Kheun Muslahuddin Daud.\nMeunyo keu alasan teuntè na alasan maseg-maseng bak ureung tamöng lam parte nyan.\n"Sang keu alasan ureung nyang geutém tamöng lam partai PDI-P seubab galak geuh ngön gaya lôn nyang to ngön rakyat dan keurija nyata. Lagè na ju." Seubôt bang Muslahudin daud.\nDan memang nyo, hana pat bantah, Muslahuddin Daud atawa bang Muih memang toe that ngön rakyat teurutama jih ureung meutani. Keurija banh Muih sit nyata\nMeunan Apa baca bak Atjehwatch ata geutuleh le bang Murdani\n0 Response to "Ramè Eks GAM Tamöng PDI P, Muslahuddin: Ureung Nyan Galak Keu Gaya Lôn"


Partai Aceh Kota Lhokseumawe: Atjeh Bak Mata Donya\nNjoë keuh saboh sueuë njang rajek that keu geutanjoë bansa Atjèh bak masa njoë, njang wadjéb tapham uroë dan malam. Sabab bak djeunaweuëb geutanjoë ateuëh sueuë njoë meugantung nasib bandum geutanjoë bak masa njoë, nasib keuturônan bak masa ukeuë, dan nasib Nanggroë Atjèh njoë ateuëh rhuëng dônja.\nMeunjo geutanjoë tangiëng droëteuh lagèë saboh bansa njang hina, njang leumoh, njang kon mulia, njang djeuët gob peu-ngeut, njang djeuët gob peurintah wie-uneun, njang tém. Seumah bansa laén, njang tém teurimong peurintah nibak gob njang teuka, maka bansa geutanjoë keumeung hantjô, nan geutanjoë keumeung gadoh, Nanggroë Atjèh njoë keumeung djeuët keu djadjahan gob, dan bangsa geutanjoë keumeung djeuët keu bansa lamiët gob.\nSabab meunjo tangiëng droëteuh lagèë saboh bansa njang hina, maka hana 1é tjita-tjita dan seumangat keu mulia; meunjo tangiëng droëteuh leumoh, maka hana lé seumangat pahlawan, meunjo tangiëng droëteuh bangai, maka geutanjoë tadjak seutot bansa gob njang akibat djih hana laén nibak keunong tipèë.\nPassword Jieh : www.atjehcyber.net\nDiposting oleh Partai Aceh Lhokseumawe di 00.22


Safari FIFGROUP Peniyoh ke 14 di Tanoh Rincong Brat That Meriah – HABA LAM DESA\nHome BAHSA ACEH Safari FIFGROUP Peniyoh ke 14 di Tanoh Rincong Brat That Meriah\nNyan Foto Acara Safri FIFGROUP Peuniyoh ke 14 di Tanoh Aceh. dok FIFGROUP\nAceh – Peniyoh ke 14 SAFARI FIFGROUP di Tanoh Rencong bak tanggal 23 – 25 Agoh 2019 tempat jih pas bak Parkir Suzuya Mall Kota Banda Aceh cukop ramee urueng jak kunjung. Bak Safari nyan sambel jipromosi barang promo FIFGROUP, inan na jipeugoet macam piasan chiet.\nIpeugah le FIFGROUP lam relis pers nyang iteurimong le Habalamdesa.com, Minggu (01/09) PT Federal International Finance atawa FIFGROUP nyan nakeuh aneuk perusahaan PT Astra International Tbk.\nPeniyoh SAFARI FIFGROUP di Banda Aceh nyan ban-ban nyoe, nyan peniyoh ke 14 dari 20 boh kota di Pulau Sumatera nyoe yang kaleuh jipiyoh. Memang cukup bereh aju bak Safari kali nyoe di tanoh Serambi Mekkah nyoe.\nInan na jipeugoet lomba fhasion show, boh warna gamba keu aneuk miet, na hadiah doorprize lom, na donor darah, cukop ramee pengunjong bak Safari nyan.\nUbena pengunjung bak safari FIFGROUP nyan na chiet jipeuturi peut boh layanan FIFGROUP. Nakeuh FIFASTRA nyan layanan blo honda kredit khusus honda beat Series ngen DP jih Rp0,- sep ngen tabayeu angsuran phon sagai dan na jikoh angsuran 2 goe.\nLheuh nyan na lom SPEKTRA, nyan layanan peubiaya parabot rumoh, gadget ngen barang eltronik laen nyan jibi hana mebungong Rp0,- dan yang jak acara Safari nyan juet puwo barang laju u rumoh, nyan ban.\nNa chiet DANASTRA nyan layanan pembiayaan Dumpue Juet, lagee layanan asuransi kesehatan, modal kerja dan laen –laen. Bak paket nyoe soa jak keunan meuteume Paket Sembako soe mantong nyang cok pinjaman nyan.\nNyang cukop bereh bak Safari nyan na paket AMITRA nyan layanan jak U Haji ngen Umroh DP jih Rp0,- angsuran jih jikoh sampe Rp 15 ribee (Syarat ngen ketentuan jih berlaku).\nMenye piasan bak SAFARI Banda Aceh watee nyan hana pue tanyoeng, pokok jih warga Banda Aceh cukop terhibur watee nyan, na KOPDAR ojek Online, opening ceremony, lomba mewarnai tingkat TK dan SD, customer gathering, senam syantik, dan closing ceremony. Pokok jih jai that acara bak Safari nyan yang ipeugoet le FIFGROUP nyan.\nDirektur Marketing FIFGROUP Antony Sastro Jopoetro lam relis nyang kamoe terimong geupegah, ngen na SAFARI nyan cukop membantu warga Kota Banda Aceh, watee nyan. Juet icok pinjaman, juet ibloe barang pue nyang peruele lam rumoh tangga, pokok jih bereh aju acara Safari nyan. (*)\nBerta Lam Bahasa AcehSafari FIFGROUP\nPrevious post 3 Boh Haba Penteng Ketua Komisi A DPRK Aceh Timu Bak Akhe Jabatan\nNext post Bupati Rocky : Anggota DPR Beugeutem Chiet Pemaju Gampong


Surat Thaha - Wikipèdia bahsa Acèh, ènsiklopèdia bibeuëh\nHareutoe nan surat Thaha\nSurat keu- 20\nJuz keu- Juz 16\nJeumeulah ayat 135 ayat\nSurat Thaha (bahsa Arab: طه, Thā-hā, "Thaha") nakeuh saboh surat Makkiyah nyang jeumeulah ayat lam surat nyoe nakeuh 135 boh ayat. Lagèe lam surat-surat la'én nyang geupeuphôn ngön haraih Arab nibak phônjih, Allah Neubri haba keu ureueng nyang beuet, meunyoe lheuh haraih nyan geuneuk na saboh bhah nyang peunténg keu tateupue. Allah kaleuh Neupeunyata meunyoe Al-Qur'an nyoe nakeuh keu peuingat ban dum ureueng, seula'én Al-Qur'an nyan wahyu nibak Allah.\nMeuiman: Al-Qur'an nakeuh keu haba peuingat keu ban dum ureueng nyang takôt keu Allah; Nabi Musa nakeuh sidroe rasul nyang tom neuteurimöng wahyu langsông nibak Allah; Allah Neuteupue ban dum nyang hana deuh; keuadaan ureueng nyang meudèsya bak uroe kiamat; syafa'at geubri keu ureueng-ureueng nyang kalheuh Neupeuteuntèe lé Allah bak uroe kiamat.\nHukôm: Allah Neuyue peudöng seumayang lam watèe; peurèntah surôh keuluwarga keu peudöng seumayang.\nRiwayat: Nabi Musa ngön Nabi Harun lam geuda'wah Fir'aun ngön Bani Israil; Nabi Adam ngön iblih.\nNyang la'én: Allah Neuyue keu Nabi Muhammad mangat geulakèe tamah 'èleumèe adak pih kajeut keu sidroe rasul; Allah hana Neubri azeub keu saboh bansa sigohlom trôk sidroe rasul keu bansa nyan; han geubri peulalèe droe ngön udép lam dônya.\nWikisource na naseukah nyang meuhubông ngön teunuléh nyoe:\nSurat Maryam Surat keu-20\nGeurumpök nibak "https://ace.wikipedia.org/w/index.php?title=Surat_Thaha&oldid=81139"\nTerakhir diubah pada 22 Buleuen Siblaih 2013, pukul 15.44\nÔn nyoe seuneulheueh geupeusaneut bak 22 Buleuen Siblaih 2013, poh 15.44.


Baro Uro Raya Awak Kresten – Jak Tamita Peng\nTeuman adak pih meunan geutanyo omat ISlam tahargai sit awai Kresten nyang keu uro raya. Cara tahormati awaknyan nakeuh ngon bek tapeukacho uro raya awaknyan. Lheuhnyan lom bek tapeunyek-nye awaknyan. Sabab meunyo tapeunyek-nyek awaknyan takot dibalah peunyek-nyek geutanyo. Maka lam agama geutanyo geutham buet nyan.\nTeuman di lua daripadanyan, geutanyo hana peurle tajak ocap seulamat natal keu awaknyan. Sabab lam i’tikeud geutanyo but nyan hanjeut. Sabab ta ocap seulamat natal nyan saban ngon tajak akui agama awaknyan. Jadi ban ka ta akui agama awaknyan ya ka rosak iman geutanyo.\nJadi meunan mantong nibak Tuwanku. Hana peurle sok-sok hayeu keudeh tajak ucap seulamat natal. Teuman adak pih meunan meunyona rakan-rakan tanyo dipeubuet meunan, bah meunan dih keudeh, bek tajak kheun sapu.


Aleh Soe Meucuca i Nisam, Mandum Kateumakot, Na Djang Sue Jantoeng Kalagee Sue Pabrek - ACEH BARU | YOUR GATEWAY TO ACEH DAILY NEWS 2 3 4 5 6 7 8 9 10 11 12 13 14 15 16 17 18 19 20 21 22 23 24\nAleh Soe Meucuca i Nisam, Mandum Kateumakot, Na Djang Sue Jantoeng Kalagee Sue Pabrek\nMaret 25, 2015 Bahasa Aceh, Berita Bahasa Aceh, Haba Basa Aceh, Kodim Aceh Utara, Penculikan Kodim\nacehbaru.com | Berita Bahasa Aceh- Teungoh ureung teunang jak u gle, jak u blang, peugleh lampoh sawet, dan ek Pineung meusereungga. Aleh keulompok teoh djang ka ceubeuh that jak poh dua anggeta tentara Kodim 0103 Aceh Utara di Duson Alue Mbang Gampong Alue Papeun Kecamatan Nisam Antara. Akibat jipubutnyan mandum masyarakat dikawasannyan dan ureung djang baca infonyo meurasa teumakot. Rabu, 25 Maret 2015\nPadit-paditdroe ureung Gampong di Nisam yang getanyeong le reporter situh berita acehbaru.com, nakeuh geupeugah gara-gara aleh soe jak mita cungkhek jak peudong dua anggeta intel kodim nyan di Duson Alue Mbang, Senin, 23 Maret 2014 djang leuhnyan jidrop dan jimee u jalan menuju Duson Batee Pila, disinankeuh dua anggeta tentara nyan diteume ka meninggai jitimbak. Bak jeum poh 8 uroe Seulasa, 24 Maret 2015.\nGara-gara cungkheknyan dum masyarakat padit boh Gampong dalam kawasannyan hanle beuhee jak u gle, dan teubit malam, saweub gara-gara cungkheknyan gethat jai teuntera dan peulisi kajijak u kawasan gampongnyan, nakeuh- jijak seutot keulompok djang peulaku peukaranyan.\nKeumoudo Korem 011 Lilawangsa Kolonel Infanteri Ahmad Daniel Chardien geupenyata ateuh hainyan akan geukeurahkan 6 boh Batalyon bala teuntera untoek geubantu pak peulisi dalam rangka geupicroek peulaku djang menoroet info kaleuh ureung kalon dan geubileung jumeulah jih kira-kira 10 sampe 15 droe. Keulompok djang geuduga roeh lam peukara timbak dua anggeta TNI jipakek beude panyang, dan baje jih meujampu-jampu.\nPak Achmad Daniel Chardin, na geuduga, bak peukara timbak anggeta Kodimnyan, na 3 kelompok meubeudee dikawasan Nisam Antara. Saboh keulompok keumudo jih Bahar, Dahlan dan djang keu 3 Keulompok Din Minimi. Tapi gobnyan hanjeut geupastikan soe djang timbak dua Intel Kodim hingga meuninggai.\n“Hana jeut tatuduoh, keulompok teoh djang timbak, kamo jak cek ile saban-saban dengon peulisi, mudah-mudahan bagah meuteuumee,”Peugah Gobnyan bak Jurnaleh.\nAteuh kondisinyan, padit–padit droe warga dikawasan kejadian geu-ngaku wate geuu-eue Teuntra dan Peulisi sereuta geudengo sue beude malam baroe, jantoeng ka hana teunang.\n“Gara-gara nyoe kabeh meudup- duep jantoeng ureung Gampoeng,”Kheun sidro Keuchik daerahnyan. |IRV-Berita Bahasa Aceh |


Aceh Tidak Pernah Berontak Pada NKRI | WAHYUNANSYAH\nJanuari 27, 2008 at 12:34 am\nKumite Peukeumah Atjeh Merdehka Demokratik\n(Komite Persiapan Aceh Merdeka Demokratik/Preparat ory Committee of the Free Acheh Democratic)\nE-mail: committee@freeacheh .info\nPEUSAN KUMITE ATEUËH ULANG THÔN ATJÈH MEURDÉHKA NJANG KEU-31\n4 DESEMBER 1976 – 4 DESEMBER 2007\nPhôn-phôn that saleuëm seudjahtra dan dôá seulamat dari Kumite keu bandum bansa Atjèh njang kamoë gaséh, pat mantong ateuëh rhuëng dônja njoë, mudah2an beuna sabé dalam lindôngaan Po Teuh Allah. Amin…\nUroë njoë nakeuh uroë 4 Desember 2007, geunap 31 thôn Atjèh Meurdéhka ka neupeunjata keulai ubak dônja uléh Tengku Hasan di Tiro di wilajah meudèëlat Putjôk Gunong Tjokkan, Mamprèë. Lhèë plôh sa thôn geutanjoë bansa Atjèh ka tapeunjata droë-teuh tameudong keudroë, hana lé ta seutot peurintah dari Djakareuta dan bibeuëh nibak bandum hubôngan politék, seudjarah, militè dan ekonomi deungon bansa pura-pura, nakeuh peundjadjah Indonesia. Dan geutanjoë ka tameusumpah tjit ateuëh nan Allah dan ateuëh nan para sjuhada njang ka leubèh awai neupeulikôt geutanjoë bak neupeutheun nanggroë dan bandèra pusaka, bahwa geutanjoë han ta tém lé djidjadjah, djihina dan djipeugot saban sakri uléh bansa luwa njang teuka dari blahdéh laôt.\nKareuna peunutôh njang ka ta tjok njan, maka seulama 31 thôn njoë meuplôh-plôh ribèë bansa geutanjoë ka djipoh mate uléh sidadu Indonesia: meuribèë-ribèë manjèt peudjuang Atjèh Meurdéhka hana mupat djeurat; meuribèë aneuk jatim hana soë hiroë dan meuribèë ureuëng binoë seureuta aneuk2 dara Atjèh ka djipeulaku uléh peundjadjah biadab Indonesia kri njang galak djih. Kurubeuën2 njang dumnan rajek njang ka geubri uléh bansa Atjèh njang tudjuan djih nakeuh untôk peugisa keulai kedèëlatan Neugara Atjèh dan untôk tubôih keulai jum meurdéhka njang ka gadoh njan. Uroënjoë ka djisampôh bandum uléh peurdjandjian “bangai” MoU deungon peurupaganda self-government- jih.\nBansa Atjèh njang kamoë peumulia!\nMeuhubông deungon ulang thôn Atjèh Meurdéhka njang keu-31 njoë, Kumite meulakèë bak bandum bansa Atjèh, pat mantong ateuëh rhuëng dônja, supaja saban-saban ta kalon, ta tilék keulai dan ta peunjum-peunjum deungon ban peuët pantja indra teuh teuntang peuë seubutôi djih makna ”dame” njang djitèkèn di Helsinki bak uroë neuhaih 15 Agustus, 2005, keu bansa Atjèh?\nDeungon lahé peurdjandjian atawa MA’OB Helsinki, maka akibat djih handjeuët han, antara laén:\n1. Bansa Atjèh ka gadoh Nanggroë Seunambông (Successor State) njang meuseubôt dalam surat Peunjata Atjèh Meurdéhka njang neupeunjata uléh Wali Neugara Tengku Hasan Muhammad di Tiro di Gunong Tjokkan bak uroë 4 Desember 1976 – 31 thôn njang ka ulikôt\n2. Ubéna keudjeuhatan dan keubiadaban sidadu Indonesia ateuëh rakjat Atjèh seulama lhèë plôh thôn njoë, teumasôk meuplôh ribèë kurubeuën masa DOM, handjeuët soë ungkét-ungké lé dan bandum ka djimensoh deungon meusadja that uléh peurundéng2 di Helsinki. Seudangkan bansa dan rakjat Atjèh njang ka meugulé maté sjahid bak peutheun nanggroë dan bandéra pusaka éndatu ka djianggap lagèë ôn geurusông, hana makna sapeuë-pih keu awaknjan.\n3. Bansa Atjèh njang ka meusumpah akan geubri ”djawong dan hareuta” geuh untôk tubôih keumeurdéhkan ka meulanggéh bandum. Meumakna bansa Atjèh njang teurimong MoU njan deungon trang-trang ka geukhianat keu sumpah dan Proklamasi Atjèh Meurdéhka 1976, sibagoë teumpat meudong dan sibagoë teumpat rudju’k peurdjuangan sutji keumeurdéhkaan Atjèh.\n4. Hak bansa Atjèh untôk djak tuntut meurdéhka atawa referendum ka djipeugadoh.\nDjadi, bansa Atjèh njang mantong seutia keu peurdjuangan sutji éndatu, deungon padum-padum boh tjunto njang teuseubôt di ateuëh, mudah2an ka leubèh trang lom keu geutanjoë bandum bahwa peurdjandjian atawa MA’OB Helsinki njan nakeuh saboh buët teumipèë njang paléng trang dan paléng djeuheut dalam abad njoë, njang ka djipeugot ateuëh saboh Geurakan Keumeurdéhkaan uléh saboh Neugara peundjadjah.\nBansa Atjèh njang dumnan kha dalam seudjarah bak peutheun nanggroë dan agama geuh, keuneulheuëh djih keumah djitipèë deungon tjara njang paléng hina, nakeuh deungon tjara djipeudijeuëng- dijeuëng dan disuleung Dollar Amerika (bantuan tsunami), djimeudjandji ”self-government” (nan laén nibak otonomi) dan djipeutaba pangkat njang “raja-raja” lagèëna (gubernur, bupati dan anggèëta dewan), bah that njang atô dan peunteuntèë dumpeuë peukara teutap di Djawakarta. Wali Nanggroë geutanjoë ka lheuëh geukheun njang bahwa tjamat, bupati ngon gubernur njan nakeuh nan laén dari Tjokan, Guntjo, Suntjo njang djingui uléh Djeupang, dan ureuëng2 njang teurimong pangkatnjan bandum hana laén nibak bansa Atjèh njang ka djeuët keu “lhoh”, atawa pengkhianat. Peuë keuh ureuëng2 njang peugah droe geuseutot peurdjuangan Atjèh Meurdéhka ka geu peutuwo haba Wali Nanggroë? Atawa ureuëng2 njan ka buta ngon pèng dan pangkat?\nPakriban njan ék teudjadi, dan pakriban na biëk Atjèh atawa siteungoh Atjèh djitém khianat dan djitém tuka meuplôh-plôh ribèë kurubeuën konflik dan darah sjuhada deungon ajeuëm siat njan (pèng dan pangkat)? Gohlom peurnah teudjadi dalam seudjarah keumeurdéhkaan modèrèn njoë ureuëng djitém peupré meunan-meunan mantong dumnan rajek peulanggaran HAM, keutjuali di Atjèh.\nBansa Atjèh njang that teugaséh dan teusajang…\nUntuk tapeugisa keulai marwah bansa dan rakjat Atjèh njang ka leubèh lhèë plôh thôn djigilho-gilho uléh RI, dan djinoë djitamah tjatjah lom uléh MA’OB Helsinki, njang djibantu uléh padum-padum droë biëk Atjèh (lhoh) njang ka keumah djingui lé musôh, maka tjit saboh treuk sagai tjara njang mantong teuhah keu geutanjoë uroë njoë nakeuh ta gisa keulai bak asai: gisa bak Proklamasi 1976, mumat bak sumpah Atjèh Meurdéhka dan sampôh beugléh kumeun-kumeun MA’OB Helsinki njang tiëp uroë dan djeuëb minet djisuleuëng dalam babah bansa Atjèh uléh RI dan kawôm lhoh di Atjèh, meulalui mass-media dan surat haba di nanggroë njang djeuët keu tjurong peundjadjah Indonesia.\nGeutanjoë bansa Atjèh njang mantong seutia keu peurdjuangan éndatu, njang mantong djilé darah Atjèh dalam tubôh teuh, njang mantong djeuët tameututô deungon basa watèë geupeulahé teuh, dan mantong tapeujum darah sjuhada njang ka djilé rata kruëng Atjèh, bandum karônja Allah dan pusaka éndatu njoë wadjéb ta peutheun dan tapeulahra deungon peuë mantong resiko. Geutanjoë musti saban-saban ta tjok tanggông djaweuëb bak ta hadapi malapeutaka Helsinki, njang ka djidjak peuhaleuë peundjadjah Indonesia di bumoë Atjèh, ka djidjak sampôh bandum djeudjak identiti dan tapak éndatu droë teuh.\nUléh sababnjan, Kumite Peukeumah Atjeh Merdehka Demokratik, sibagoë alat atawa forum untôk peurapat seuëh dan peusaboh keulai bangsa Atjèh njang ka djipeutjré-bré uléh MA’OB Helsinki, teungoh meubuët ladju untôk peu-udjud saboh tudjuan dan tjita-tjita sutji bansa Atjèh bak peubibeuëh droë dan peumeurdéhka nanggroë dari peundjadjah Indonesia. Insja Allah deungon peukara MoU Helsinki ka geu pham uléh bansa Atjèh, maka neuduëk peurdjuangan geutanjoë untuk masa ukeuë akan leubèh teupat lom, beu teuglong lagèë bak watèë geu peu lahé peurdjuangan njoë 31 thôn u likôt. Kru seumangat ukeuë bansa Atjèh njang gagah peurkasa, deungon beureukat rahmat Allah, dôa para sjuhada, asoë proklamasi 4 Desember 1976 akan djeuët keu peutunjok bagi geutanjoë untôk ta peusampoë tjita-tjita aneuk bansa, njang hana laén tudjuan maléngkan untôk MERDEHKA.\nStockholm, 4 Desember 2007\nmemang seperti inilah kondisi nkri sekarang,\nanda di aceh,.saya di riau, kesultanan siak dulunya juga sudah ada jauh sebelum nkri berdiri, dijajikan mendapat keistimewaan daerah istimewa, tp sampai sekarang tidak tereaisasikan, tp itu tak jd masalah yg jelas skrg, kami riau ingin mendapat dana yg besar guna memakmurkan rakjat riau,sudah berapa banyak hasil riau dikuras untuk manusia di jawa, tp kami hanya dapat apa????\n« Islam Masuk ke Nusantara Saat Rasulullah SAW Masih Hidup (Bag.1)\nKUESIONER CALON PENGUSAHA / ENTREPRENEUR. »


Wordplanet: Nehemia - Aceh Bible - Old Testament / Nehemiah-\n1 Nyoe kheueh laporan Nehemia bin Hakhalya keuhai buet-buet gobnyan. Bak buleuen Kislew nibak thon nyang keu dua ploh geumat keurajeuen lé Raja Artahsasta sibagoe raja nanggroe Persia, ulôn, Nehemia, na di Susan, ma banda keurajeuen nanggroe.\n1 Nibak siuroe, na peuet buleuen teuma óh lheueh nyan, watéenyan buleuen Nisan, yoh watée Raja Artahsasta teungoh geumakheun, ulôn peuidang keugobnyan ié anggô deungon iémuka lôn krot. Gohlom na nyang ka-ka ulôn krot iémuka dikeue gobnyan lagée nibak uroe nyan.\n2 Lé sabab nyan gobnyan geutanyong lagéenyoe, "Pakon gata deuh jih seudeh that, padahai gata hana sakét? Nyan pasti na sapeue-sapeue nyang hana trok gata pike." Ulôn teukeujot,\n3 laju ulôn jaweueb, "Udeb kheueh Teungku Amphon siumu masa! Pakriban ulôn hana seudeh, meunyoe banda teumpat jrat indatu ulôn ka tinggai rungka, dan pintoe-pintoe geureubang jih pi ka hanco jipajoh lé apui."\n4 Geutanyong lé Raja, "Teuma peue nyang gata meuheuet?" Didalam até ulôn meudoá ubak Po teu Allah nyang mat kuasa lam syeuruga,\n5 laju ulôn peugah ubak gobnyan, "Meunyoe Teungku Amphon neutem dan neupeupeunoh peue nyang ulôn lakée, neuyuejak kheueh ulôn u tanoh Yehuda mangat ulôn jak peudong dong banda teumpat teupeukubu indatu ulôn."\n6 Dan Raja nyang teungoh geuduek sira geuapet lé Pereumaisuri Ratu, geupeutrok laju peue nyang ulôn lakée. Gobnyan geutanyong padubna treb ulôn tinggai disideh dan pajan ulôn gisa, teuma ulôn peugah laju ubak gobnyan tanggai nyang ka ulôn peuteuntée.\n7 Óh lheuehnyan ulôn lakée surat keu teungku gubunur di propinsi Efrat Barat, mangat jeuet lé gobnyan geupeumudah keu ulôn watée lôn jak u Yehuda.\n8 Seulaén nibaknyan, na cit ulôn lakée surat keu Asaf, mando uteuen keurajeuen nanggroe, mangat lé gobnyan geupeuna kayée keuteupeugot babah pintoe geureubang kuta nibak binéh Baét TUHAN, dan keu bintéh beuton banda meunan cit deungon keu rumoh teumpat tinggai ulôn. Raja geukabui banmandum peue nyang ulôn lakée nyan, banmandum nyan na kheueh sabab Po teu Allah geutulông ulôn.\n9 Meusigoe deungon napadub droe ulée balang dan tantra meuguda, nyang ateueh peurintah raja ji-iréng ulôn, dan ulôn beurangkat kheueh laju u Efrat Barat. Óh trok keunan surat nibak raja nyan laju ulôn peusampoe ubak gubunur.\n10 Teuma bak watée Sanbalat, ureuëng Bet-Horon, dan Tobia, sidroe lamkawan peujabat di Amon, geudeungoe bahwa ulôn teuka deumi keu bansa Israel, awaknyan beungéh lumpahna.\n11 Watée ka trok u Yerusalem, ulôn meureuhat na lhée uroe.\n12 Seulawetnyan hana ulôn peugah bahpi mubaksoe mantong bahwa Allah ka geubri ilham keu ulôn mangat teupeudong lom banda Yerusalem. Óh malam singoh ulôn beudôh laju ulôn pakat napadub droe rakan mangat teujak u luwa banda. Seulaén keuleudée nyang ulôn giduek di ateueh rueng, hana kamoe ba beulatang nyang jeuet teu giduek nyang laén.\n13 Uroe mantong malam, bak watée kamoe tinggai banda rot Pintoe Geureubang Pantôn di siblaih u barat. Kamoe jak laju u arah seulatan, ubak babah Pintoe Geureubang Blôh, rot Mata Ié Naga. Nibak rot ueh teungoh kamoe jaknyan hana tuwoe ulôn peureksa bintéh beuton banda dan ulôn ngieng teuma pintoe-pintoe geureubang nyang ka habéh jipajoh lé apui.\n14 Óh lheueh nyan di bagian timu banda kamoe tuju laju u blaih utara, u babah Pintoe Geureubang Ié Rhot dan Kulam Raja. Teuma disinan hana rot jak keuleudée nyang ulôn pasang nyan, sabab lumpah that le rungka-rungka bangunan nyang reuloih.\n15 Nyang kheueh jeuet, kamoe tron laju u Pantôn Kidron dan kamoe jak laju nibak malam nyan cit teuma, sira ulôn peureksa bintéh beuton banda. Óh lheueh nyan kamoe wet lom u banda rot babah Pintoe Geureubang Pantôn.\n16 Hana meusidroe pih nibak peumuka rakyat nyan jiteupeue ho ulôn jak, dan peue nyang teungoh ulôn reuncana. Sabab sampoe nibak uroe nyan gohlom ulôn peugah sapeue ubak bansa droe ulôn, bah kheueh nyan ubak teungku-teungku imeum meunan cit ubak ureuëng-ureuëng patot, atawa ubak peugawée, dan soe mantong nyang teuma jitem meusajan keu teupeudong lom banda Yerusalem.\n17 Teuma óh dudoe ulôn peugah ubak awaknyan, "Neungieng kheueh keuadaan geutanyoe nyang seungsara nyoe! Yerusalem ka tinggai rungka dan pintoe geureubang jih ka tinggai beukaih jipajoh lé apui. Jak kheueh geutanyoe tapeudong lom beuton-beuton banda Yerusalem mangat geutanyoe hana jihina le."\n18 Laju ulôn calitra ubak awaknyan pakriban Allah geutulông ulôn dan peue nyang ka geupeugah lé raja ubak ulôn. Awaknyan jijaweueb, "Jak geutanyoe tajak peuphon peudong!" Laju meusiab-siab kheueh awaknyan jipeuphon keureuja.\n19 Watée reuncana kamoe nyan ka jiteupeue lé Sanbalat, Tobia dan Gesyem, Sidroe lamkawan ureuëng Arab, awaknyan laju jipeukém sira jihina kamoe. Jipeugah lé awaknyan, "Peue nyang keuneuk gata peubuet nyan? Peu kheueh gatanyoe keuneuk beurontak ateueh po raja?"\n20 Ulôn jaweueb lagée nyoe, "Allah nyang mat kuasa lam syeuruga teuma geupeujeuet buet kamoe nyoe meuhase. Kamoe nyoe na kheueh hamba-hamba Gobnyan dan kamoe teuma kamoe peuphon peudong. Teuma gatanyoe hana hak ateueh atra peue mantong bahpi mubacut di Yerusalem. Dan meunyoe na ureuëng nyang mariet keuhai Yerusalem, nan gata hana teuma teu-teuôh-teuôh."\n1 Nyoe kheueh laporan keuhai pakriban beuton banda Yerusalem nyan teureuhab. Teungku Imeum Rayeuk Elyasib dan rakan-rakan gobnyan geupeudong lom babah Pintoe Geureubang Bubiri, geupasang ôn-ôn pintoe dan geupeukhusos laju keu TUHAN. Awaknyan geupeugét dan geupeukhusos bintéh beuton sampoe trok ubak Menara Sireutoih dan lom sampoe ubak Meunara Hananeel. 2 Seulaén nibak teungku-teungku imeum nyan, awaknyoe reuhab bintéh beuton banda meunan cit deungon pintoe-pintoe geureubang dan meunara-meunara jihnyan lam urotan jih na kheueh lagéenyoe: Ureuëng-ureuëng Yerikho, Zakur bin Imri Kawöm Senaa: Pintoe Geureubang Uengkot deungon balok-balok jih, ôn-ôn pintoe, bawôt-bawôt dan palang-palang jih. Meremot aneuëk Uria dan cucoe Hakos. Mesulam bin Berekhya dan cucoe Mesezabeel. Zadok bin Baana Peunduduek banda Tekoa (bubena peumuka banda nyan hana jitem peubuet buet nyang gasa). Yoyada bin Paseah dan Mesulam bin Besoja: Pintoe Geureubang Yesyana deungon balok-balok, ôn-ôn pintoe, bawôt-bawôt dan palang-palang jih. Melaca di Gibeon dan Yadon nibak Meronot. Ureuëng-ureuëng Gibeon dan ureuëng-ureuëng Mizpa: bintéh beuton sampoe ubak meuligoe gubunur Efrat Barat. Uziel, sidroe lamkawan ureuëng nyang carông di pande méuh, aneuëk Harhaya. Hananya, sidroe lamkawan nyang carông nibak jipeugot minyéuk mangat bée; sampoe ubak bintéh Beuton Luwah. Refaya bin Hur, nyang mat kuasa ateueh na saboh sagoe Yerusalem. Yedaya bin Harumaf: bintéh beuton nyang tô deungon rumoh gobnyan keudroe. Hatus bin Hasabneya Malkia bin Harim dan Hasub bin Pahat-Moab: beuton nyang seulanjut jih dan Meunara Apui. Salum bin Halohes, nyang mat kuasa ateueh siteungoh sagoe Yerusalem, jibantu lé aneuëk-aneuëk gobnyan nyang inong. Hanum dan peunduduek Zanoah: Pintoe Geureubang Pantôn meusigoe deungon ôn-ôn pintoe jih, bawôt-bawôt dan palang-palang jih. Meunan cit deungon bintéh beuton nyang panyang jih na 440 metée sampoe trok ubak Pintoe Geureubang Blôh. Malkia bin Rekhab, nyang mat kuasa di sagoe atawa diestrek Bet-Kerem: Pintoe Geureubang Blôh deungon ôn-ôn pintoe jih, bawôt-bawôt dan palang-palang jih. Salum bin Kolhoze, nyang mat kuasa di sagoe atawa diestrek Mizpa: Pintoe Geureubang Mata Ié deungon bubong, ôn-ôn pintoe, bawôt-bawôt dan palang-palang jih. Meunan cit deungon beuton Kulam Selah nyang rab deungon keubon meuligoe sampoe trok ubak reunyeuen-reunyeuen nyang teutron nibak Banda Nabi Daud. Nehemia bin Azbuk, nyang mat kuasa disagoe atawa diestrek Bet-Zur: nibak bintéh beuton sampoe ubak jrat keuluwarga Nabi Daud, kulam nyang teukueh dan tangsi.\n17 Napadub boh bagian bintéh beuton nyang seulanjut jih jipeudong lé ureuëng-ureuëng Lewi nyang na teupeugah dalam urotan nyoe: Rehum bin Bani Hasabya, nyang mat kuasa ateueh siteungoh nibak diestrek Kehila. Bagian beuton keu diestrek gobnyan keudroe. Binui bin Henadad, nyang mat kuasa ateueh siteungoh diestrek Kehila. Ezer bin Yesua, nyang mat kuasa ateueh Mizpa: beuton nibak sagoe jalan dikeue geudong sinjata. Barukh bin Zabai: beuton nibak sagoe jalan sampoe trok ubak rumoh Teungku Imeum Rayeuk Elyasib. Meremot bin Uria dan cucoe Hakos: bagian beuton nibak babah pintoe rumoh Elyasib sampoe trok u ujong rumoh nyan.\n22 Napadub boh bagian bintéh beuton nyang teupeugah lom nyoe geupeugöt lé teungku-teungku imeum nyang na rhoh lam urotan nyoe: Teungku-teungku imeum nyang na tinggai hana padubna jiôh nibak Yerusalem. Benyamin dan Hasub: beuton nyang na dikeue rumoh awaknyan. Azarya bin Maaseya aneuëk Ananya: beuton nyang na rab rumoh gobnyan. Binui bin Henadad: bintéh beuton nibak rumoh Azariah sampoe ubak sagoe beuton. Palal bin Uzai: bintéh beuton nibak sagoe beuton dan meunara meuligoe bagian ateueh, rab binéh peulataran rumoh rondo. Pedaya bin Paros: bintéh beuton sampoe trok dikeue Pintoe Geureubang Ié disiblaih utimu dan meunara teumpat jaga Baét TUHAN. (Hana padubna jiôh nibak teumpat nyan na daerah nyang nan jih Ofel, teumpat tinggai ureuëng jakbuet di Baét TUHAN.)\n27 Na meupadub bagian bintéh beuton nyang seulanjut jih jipeugot lé ureuëng-ureuëng nyang teupeugah lam lumboi urot lagéenyoe: Warga banda Tekoa: bintéh beuton dikeue meunara teumpat jaga Baét TUHAN sampoe ubak daerah Ofel. Teungku-teungku imeum nyang na tinggai bak binéh Pintoe Geureubang Guda: bintéh beuton nyang meuhadab keue deungon rumoh maséng-maséng nibak geureubang nyan sampoe u arah utara. Zadok bin Imer: bintéh beuton nyang meuhadab keue deungon rumoh gobnyan. Semaya bin Sekhanya, nyang jaga babah Pintoe Geureubang Timu: bintéh beuton nyang meuhadab keue deungon rumoh gobnyan. Hanaya bin Selemya dan Hanun aneuëk Zalaf nyang keunam. Mesulam bin Berekhya: bintéh beuton nyang meuhadab keue deungon rumoh gobnyan. Malkia, sidroe lamkawan pande peuget méuh: bintéh beuton nyang trok ubak asrama nyang meukeureuja di Baét TUHAN dan rumoh-rumoh ureuëng meukat dikeue babah Pintoe Geureubang Mifkad dan sampoe ubak binéh kama ateueh nibak sagoe siblaih u timu laôt. Bubena pande méuh dan ureuëng meukat: bagian bintéh beuton nyang keuneuleuh, phon nibak kama ateueh nibak sagoe beuton sampoe trok ubak Pintoe Geureubang Bubiri.\n1 Watée jideungoe lé Sanbalat bahwa kamoe ureuëng Yahudi teungoh kamoe reuhab bintéh beuton banda, gobnyan beungéh lumpah na dan laju jipeuhina kamoe.\n2 Dikeue rakan-rakan jihnyan dan sipa-i Samaria, jipeugah lagéenyoe, "Peue nyang hase jipeubuet lé ureuëng Yahudi paleh nyan nyang hana hase jipeubuet sapeue? Peu kheueh awaknyan jikeuneuk peudong lom banda nyoe? Jipike lé jihnyan buet nyan hase lam siuroe, teuma deungon jipeuseumah keureubeuen? Peu kheueh deungon sinamon blôh nyang ka hangöh nyan jeuet jipeujeuet keubatée-batée beuton?"\n3 Laju Tobia nyang na jidong nibak binéh gobnyan jiseuôt teuma, "Kalon kheueh bintéh beuton nyang awaknyan peudong! Asée uteuen pih hase jipeureubah!"\n4 Dan ulôn pi meudoá ubak Po teu Allah, "Ya Allah Po, neudeungoe kheueh pakriban kamoe nyoe jihina! Neubalaih kheueh hinaan nyan u ateueh ulée awaknyan keudroe. Bah kheueh peue mantong nyang na hareuta milék awaknyan jireupah dan awaknyan keudroe teuangkot sibagoe ureuëng nyang teuteuen u nanggroe aséng.\n5 Bék neupeu amphon buet awaknyan nyang jeuhet dan bék teuma neutuwoe keu desya awaknyan, sabab awaknyan ka jihina kamoe nyang teungoh seumeugot nyoe."\n6 Kamoe pih hana meupiôh laju kamoe peugét bintéh beuton nyan, dan hana padubna treb teuma óh lheuehnyan banmandum bintéh beuton nyan ka lheueh teupeugot sampoe na siteungoh manyang jih, sabab rakyat jimeubuet deungon peunoh seumangat.\n7 Bak watée Sanbalat, Tobia dan ureuëng-ureuëng nibak Amon dan Asdod meunan cit deungon ureuëng-ureuëng Arab jideungoe bahwa awak nyang peugot bintéh beuton Yerusalem nyan ka meutamah maju dan meunan cit deungon ruhuéng-ruhuéng nyang na nibak bintéh beuton nyan ka lheueh teudoe, awaknyan pi jiteuka beungéh hana teukira.\n8 Awaknyan ka jimupakat keuneuk jijak prang banda Yerusalem deungon tujuan mangat hase karu.\n9 Lé sababnyan, kamoe laju meudoá ubak Allah kamoe dan teujaga banda nyan uroe ngon malam.\n10 Teuma lé ureuëng Yehuda laju jimeu ca-e deungon ca-e nyang putôh asa dan lagée nyoe kheueh su ca-e nyan: "Teunaga geutanyoe habéh keu taba muatan, seudangkan blôh mantong that le meutamon. Hana hase rasa jih geutanyoe meubuet nyang lagéenyoe tapeudong beuton banda nyoe."\n11 Teungoh watée nyang lagée nyan musoh kamoe ka jireuncana keu jijak prang kamoe deungon hana teusangka-sangka, laju jipoh maté kamoe mangat buet nyang teungoh kamoe peubuet tinggai teubeungkalée.\n12 Teuma ureuëng Yahudi nyang na tinggai tô ngon awaknyan, hana piôh jijak bak kamoe jijak peugah reuncana musoh kamoe nyan.\n13 Lé sabab nyan, di ulôn pih laju ulôn bagi-bagi peudeueng, kapak dan panah keu rakyat, dan laju ulôn peuduek awaknyan meunurot kawöm jih nyan maséng-maséng dilikot bintéh beuton, meunan cit di teumpat-teumpat nyang gohlom seuleusoe teupeugot.\n14 Bak watée ulôn ngieng rakyat teumakot that, laju ulôn peugah ubak awaknyan dan ubak banmandum ureuëng patot-patot ngon peumimpén-peumimpén, "Bék teumakot keu musoh! Ingat kheueh ubak TUHAN nyang teuga dan peukasa, dan meujuang kheueh keu kawöm syedara gata, aneuëk miet, ureuëng binoe dan rumoh gata!"\n15 Musoh-musoh kamoe jideungoe bahwa reuncana droe jih nyan ka kamoe teupeue. Dan sada kheueh awaknyan bahwa Po teu Allah ka geupeugagal reuncana awaknyan. Óh lheuehnyan kamoe meugisa lom ubak buet dan kamoe peugot sampoe seuleusoe kamoe bintéh beuton nyan.\n16 Teuma yoh phon uroenyan cit siteungoh nibak aneuëk buah ulôn nyang na jimeubuet, seudangkan nyang siteungoh teuk meujaga-jaga deungon peukayan bajée prang deungon sinjata kapak, peurisai dan panah. Bubena peumimpén rakyat teubri dukongan nyang peunoh keu rakyat\n17 nyang teungoh jipeugét bintéh beuton nyan. Lé ureuëng nyang gulam bahan bangunan jimeubuet buet jih nyan deungon jaroe siblaih, seudang jaroe siblaih teuk jimat sinjata.\n18 Utoih batée jimeubuet deungon peudeueng teusangkot nibak keuieng. Nyang yueb beureuguih tanda bahya, hana jiwéeh nibak binéh ulôn.\n19 Dan ulôn peugah laju ubak rakyat, ureuëng patot dan ubak dumna peumimpén lagée nyoe, "Buet geutanyoe nyoe ka luwah sampoe ka jiôh, dan geutanyoe ka meutabu-tabu nibak bintéh beuton nyoe, sidroe ureuëng ka jiôh deungon nyang laén.\n20 Lé sababnyan, meunyoe gata tadeungoe su beureuguih, gata meusapat kheueh bubagaih di bansikeulileng kamoe nyoe. Allah geutanyoe teuma geumuprang keu geutanyoe."\n21 Meunan kheueh cara jih kamoe meubuet phon suboh buta sampoe jiteubiet bintang dilangét manyang. Siladum nibak rakyat jijak peugot bintéh beuton, seudangkan nyang laén jimeujaga-jaga deungon kapak nibak jaroe.\n22 Yoh phon watée nyan mandum peutugaih deungon bubena peumbantu jihnyan, ulôn yue mudom di Yerusalem. Deungon na lagée nyan meunyoe uroe ka malam kamoe ka hase kamoe jaga banda dan watée uroe kamoe peugot beuton jih.\n23 Ulôn keudroe, meunan cit deungon rakan-rakan ulôn, aneuëk buah dan peungawai-peungawai ulôn sabe lam keuadaan meupeukayan keureuja, bah kheueh nyan uroe meunan cit malam. Kamoe hana piôh lam keuadaan siab siaga, deungon sinjata nibak jaroe.\n1 Na padubna treb teuma óh lheueh nyan le that ureuëng Yahudi, bah ureuëng agam meunan cit ureuëng inong, awaknyan ka jipeuphon apoh apah keuhai ureuëng-ureuëng saboh bansa ngon jih.\n2 Na nyang peugah, "Aneuëk ulôn jai that, kamoe peureulée that gandom mangat jeuet udeb."\n3 Na lom nyang peugah, "Ulôn teupaksa lôn peugala ladang, lampôh anggô dan rumoh kamoe keungon kamoe bloe gandom mangat bék kamoe nyoe maté deuk."\n4 Dan na lom nyang peugah, "Kamoe ka kamoe meu-utang péng mangat jeuet kamoe peulunaih cukée keu ladang dan lampôh anggô kamoe nyang ka geupeuteuntée lé raja.\n5 Kamoenyoe kon kheueh ureuëng Yahudi cit? Kon kheueh aneuëk kamoe saban cit lagée aneuëk Yahudi nyang laén? Bahpi meunan kamoe teupaksa kamoe peubiyeu aneuëk-aneuëk kamoe jeuet keu namiet. Dan na aneuëk dara kamoe nyang teupeubloe jeuet keu namiet. Kamoe hana meudaya sabab ladang dan lampôh anggô kamoe ka kamoe peugala."\n6 Watée lôn deungoe apoh apah awaknyan, ulôn beungéh lagoena\n7 dan lôn cok keuputosan mangat jeuet lôn cok tendakan. Laju ulôn seugah bubena peumimpén rakyat dan ureuëng patot-patot. Laju ulôn kheun, "Gata nyoe ka tatindéeh syedara-syedara gata keudroe!" Óh lheuehnyan ulôn peuna rapat umum mangat jeuet lôn peubuet keuhai nyan,\n8 dan ulôn peugah, "Deungon sihabéh teunaga tanyoe katateuboih syedara geutanyoe ureuëng Yahudi nyang teupaksa jipeubloe droe jih ubak bansa aséng. Teuma jinoenyoe gata tapaksa awaknyan mangat jipeubloe droe jih keu gata, padahai gata pih ureuëng Yahudi!" Bubena peumimpén nyan hana geujaweueb meusikrak haba pih.\n9 Lheueh nyan lôn peugah lom, "Buet gata nyan hana gét! Nyang sibeuna jih gata udeb deungon na rasa teumakot ubak Po teu Allah. Deungon na lagée nyan musoh geutanyoe nyang hana meutuhan nyan hana gata bri watée keu jihina tanyoe.\n10 Ulôn keudroe, syedara-syedara lôn dan rakan-rakan lôn ka jimeu-utang péng dan gandom ubak rakyat. Kamoe hana kamoe lakée atra nyan lom teuma.\n11 Bah kheueh gata pi gata sampôh bubena utang-utang rakyat nyang na nibak gata, bahnyan péng meunan cit gandom, meunan cit anggô dan minyéuk zaiton. Gata pulang kheueh laju jinoenyoe cit teuma bahnyan ladang, lampôh anggô, lampôh zaiton dan rumoh awaknyan!"\n12 Lé peumimpén nyan geujaweueb, "Naseuhat nyan kamoe deungoe dan kamoe seutôt. Kamoe pulang atra awaknyan banmandum dan hana kamoe lakée beujibayeue lé awaknyan." Lheueh nyan laju ulôn hôi teungku-teungku imeum dan lôn yue meusumpah peumimpén-peumimpén nyan dikeue teungku-teungku imeum nyan, bahwa peue nyang ka awaknyan peugah nyan, bit-bit beujipeubuet.\n13 Lheuehnyan ulôn ploh ija seulempang nyang na nibak keuieng lôn dan laju ulôn pôt sira lôn peugah, "Meunoe kheueh jeuet jih Po teu Allah geupôt keu tieb-tieb ureuëng nyang hana jipeuteupat janji jih. Ureuëng nyan teuma rhot meularat, rumoh dan banmandum atra beunda jih teuma geucok lé Po teu Allah!" Banmandum sidang nyang na nibak meusapat nyan jijaweueb, "Amin!" lheueh nyan laju jipujoe TUHAN. Dan deungon nyan teuma dumna peumimpén nyan jipeutrok janji jih.\n14 Ulôn ka jeuet keu gubunur Yehuda\n12 thon treb jih, phon nibak thon nyang keu dua ploh sampoe ubak thon lhée ploh dua lam keurajeuen Raja Artahsasta. Sidubnyan treb ulôn dan syedara-syedara lôn hántom na ulôn cok tunjangan ulôn sibagoe gubunur.\n15 Gubunur-gubunur sigohlom ulôn, ka jeuet keu beuban nibak rakyat sabab awaknyan jilakée\n40 péng pirak siuroe keu peunajoh dan anggô. Dan peugawée-peugawée awaknyan pih jiteugon rakyat. Teuma ulôn hana lôn peubuet nyang lagéenyan bagoe sabab ulôn teumakot keu Po teu Allah.\n16 Banmandum teunaga ulôn, lôn peusaho mandum keu teupeudong lom bintéh beuton dan ulôn hana meuteumé tanoh meubacut pih sibagoe hase reuôh lôn, bahpi mandum peumbantu lôn meusajan-sajan jimeubuet nibak teupeudong beuton nyan.\n17 Sireutoh limong ploh droe Yahudi dan bubena ureuëng-ureuëng patot awaknyan lôn peujamé jimakheun malam nibak rumoh lôn, gohlom teuitong jamé-jamé nibak bansa teutangga kamoe.\n18 Tieb-tieb uroe ulôn keubah ateueh biaya lôn keudroe saboh leumô, nam boh bubiri nyang teumbon dan le that-that manôk nyang hana teukira. Disampeng nyan, tieb-tieb siploh uroe ulôn peuleungkab keuneubah ié anggô lôn. Bahpi ka meunan ulôn hana lôn lakée tujangan jabatan lôn sibagoe gubunur, sabab ulôn kuteupeue beuban rakyat ka geuhon that-that.\n19 Ulôn meulakée ya Po teu Allah, ingat kheueh banmandum nyang ka ulôn peubuet keu bansa nyoe dan neubri kheueh beureukat keu ulôn nyoe.\n1 Sanbalat, Tobia, Gesyem dan musoh-musoh kamoe nyang laén jideungoe bahwa kamoe karab seuleusoe kamoe peugét bintéh beuton, meunan seuleusoe banmandum ruhuéng-ruhuéng nyang na nibak beuton nyan kamoe sumpai, bahpi watée nyan kamoe gohlom seuleusoe kamoe pasang ôn-ôn pintoe nibak pintoe-pintoe geureubang banda.\n2 Laju Sanbalat dan Gesyem jikirém undangan keu ulôn mangat ulôn teuka jakmeurumpok deungon gobnyan di saboh gampông di Pantôn Ono. Teuma hainyan ulôn teupeue bahwa awaknyan jikeuneuk peuceulaka ulôn.\n3 Lé sabab nyan laju ulôn kirém jeunaweueb haba nyang lagéenyoe keu awaknyan, "Ulôn hana hase lôn teuka sabab teungoh ulôn keureuja buet nyang paleng peunteng. Buet ulôn nyan teuma teulanta meunyoe ulôn jak meurumpok deungon gata."\n4 Sampoe trok peuet goe awaknyan jikirém surat undangan nyang saban keu ulôn, dan tieb-tieb goe teuma ulôn kirém jeunaweueb nyang saban keu awaknyan.\n5 Watée nyang keulimong sidroe lamkawan aneuëk buah Sanbalat jijak dan jibri laju surat teubuka ubak ulôn\n6 nyang asoe jih na kheueh lagéenyoe: "Gesyem ka jipeubeutôi bahwa na haba meusáh-sáh lamkawan bansa-bansa nyang na tô-tô bansikeulileng nyoe, nyang jipeugah bahwa Gata dan ureuëng Yahudi nyang laén ka jireuncana jikeuneuk beurontak, dan nyan kheueh sabab jih Gata tapeugot lom bintéh beuton nyan. Dan jipeugah lom lé jihnyan bahwa Gata keuneuk baiát droe jeuet keuraja Yehuda,\n7 dan ka tatunyok napadub droe nabi keugeubaiát Gata jeuet keuraja di Yerusalem. Haba meusáh-sáh nyan ka pasti trok ubak raja. Sabab nyan, tateuka kheueh mangat tajak meurôk pakat keuhai nyan."\n8 Teuma ulôn laju lôn kirém haba dan lôn jaweueb lagéenyoe, "Banmandum nyang Gata peugah nyan na kheueh haba sulet dan nariet nyan Gata atoe-atoe keudroe."\n9 Awaknyan jicuba jipeutakot-takot kamoe mangat kamoe piôh meubuet nyang teungoh kamoe peubuet nyan. Ulôn laju meudoá, "Ya Allah, neupeu teuga kheueh ulôn!"\n10 Bak watée nyan cit teuma, di ulôn laju ulônjak u rumoh Semaya bin Delaya dan cucoe Mehetabeel, sabab gobnyan hana watée geujak ubak ulôn. Geupeugah lé gobnyan lagée nyoe, "Jak geutanyoe dua tajak musöm u Baét TUHAN . Tagunci banmandum pintoe jih, sabab na ureuëng nyang jikeuneuk poh maté gata. Mungken nibak malam nyoe gata teuma jipoh maté."\n11 Teuma ulôn jaweueb lagéenyoe, "Ulôn nyoe kon ureuëng gusuen, dan bukon ureuëng galak jipeuplueng droe peulom teujak musöm. Sibagoe ureuëng biasa ulôn hana jeuet ulôn tamong u dalam Baét TUHAN, teuma ulôn hase maté. Hana jeuet, ulôn hana lôntem!"\n12 Óh ka lheueh ulôn timang-timang hainyan, barô kheueh ulôn sada bahwa peue nyang jipakat lé Semaya nyan kon teuka nibak Po teu Allah, teuma teuka nibak Tobia dan Sanbalat. Awaknyan bandua ka jisugok Semaya mangat jijak peusampoe nubuat nyan ubak ulôn.\n13 Meukeusut awaknyan na kheueh mangat ulôn takot dan ulôn seutôt peue nyang jipeugah lé awaknyan sampoe ulôn peubuet desya. Deungon lagée nyan awaknyan ka meuteumé watée keu jipeubrok nan ulôn mangat ulôn jeuet keuboh bibi rakyat ba.\n14 Ulôn meudoá ubak Po teu Allah, "Ya Allah Po, neuingat kheueh peue nyang ka jipeubuet lé Tobia dan Sanbalat nyan. Neu Huköm kheueh awaknyan! Meunan cit deungon nabiah nyang nan jih Noaja dan nabi-nabi nyang laén nyang jikeuneuk peutakot-takot ulôn."\n15 Bintéh beuton nyang teupeuget nyan jipajoh watée sampoe 52 uroe, dan seuleusoe bak tanggai dua ploh limong buleuen Elul.\n16 Yoh watée musoh-musoh kamoe lamkawan bansa nyang na bak binéh kamoe jideungoe hainyan, awaknyan jitakot gadôh iémuka, sabab banmandum ureuëng jiteupeue bahwa buet nyang teupeuget nyan na kheueh geutulông lé Po teu Allah.\n17 Teungoh lagéenyan bubena peumimpén Yahudi mantong cit jipeugot surat sumurat deungon Tobia.\n18 Jai that-that ureuëng Yahudi nyang meurakan deungon Tobia, sabab jih nyan meulintée Sekhanya bin Arah. Lom teuma Yohanan aneuëk Tobia, jimeukawen deungon aneuëk inong Mesulam aneuëk Berekhya.\n19 Bahpi Tobia hana putôh-putôh jituléh surat ubak ulôn keu jipeutakot-takot ulôn, teuma bubena peumimpén Yahudi nyan jikheun-kheun dikeue ulôn mandum nyang gét-gét keu Tobia nyan. Teuma, banmandum nyang ulôn peugah, jijak peutrok ubak Tobia.\n1 Óh ka seuleusoe bintéh beuton nyan teupeugot, laju ulôn yue mangat ôn-ôn pintoe jih teupasang. Laju lé ureuëng-ureuëng nyang jaga babah pintoe geureubang, ureuëng meu ca-e dan ureuëng-ureuëng Lewi ulôn yue teuma nibak tugaih gobnyan maséng-maséng.\n2 Nyang mat peurintah ateueh banda Yerusalem ulôn seurah ubak syedara ulôn Hanani dan ubak Hananya, panglima kuta, sabab gobnyan leubeh nibak ureuëng laén, jitakot ubak TUHAN dan jeuet teupeucaya.\n3 Ulôn kheun ubak awaknyan, "Pintoe geureubang Yerusalem barô jeuet teupeuhah meunyoe uroe ka beungoh dan harôh jeuet teutôb dan teupasang palang jih meunyoe ureuëng nyang keumiet seuleusoe tugaih watée seupôt nyan. Seulaén nibak nyan harôh teuma teutunyok ureuëng nyang keumiet nyang laén lamkawan peunduduek Yerusalem, siladum mangat jitinggai nibak rumoh jaga dan siladum teuk keu jikeulileng lamkawan rumoh awaknyan."\n4 Yerusalem na kheueh banda nyang luwah teuma peunduduek jih cit bacut, dan gohlom le rumoh nyang ka teupeugot.\n5 Lé sabab nyan Allah ka geubri ilham keu ulôn mangat lôn gumpôi rakyat dan bubena peumimpén meunan cit deungon peumuka-peumuka jih, mangat ulôn hase lôn itong awaknyan deungon dasai dafeutar silsilah awaknyan. Nibak keuseumpatan nyan ka ulôn teumé cetetan keuhai ureuëng nyang phon-phon that jiwoe nibak teumpat nyang teuböih. Lheueh nyan nyoe kheueh keuteurangan nyang ulôn teumé nibak catetan nyan:\n6 Le lumpah na lamkawan ureuëng-ureuëng nyang teuböih jitinggai propinsi Babel dan jiwoe u Yerusalem dan Yehuda, maséng-maséng u banda jih keudroe. Awaknyan ka treb that udeb di teumpat nyang teuböih, di Babel, yoh phon awaknyan geuangkot keudeh lé Raja Nebukadnezar.\n7 Peumimpén-peumimpén awaknyan na kheueh Zerubabel, Yesua, Nehemia, Azarya, Raamya, Nahamani, Mordekhai, Bilsan, Misperet, Bigwai, Nehum dan Baana.\n8 Nyoe kheueh nan-nan dafeutar kawöm keuluwarga Israel, deungon jeumeulah ureuëng nibak tieb-tieb kawöm nyang jiwoe nibak teumpat nyang teuböih: Paros & -- & Sefaca & -- & Arakh & -- & Pahat-Moab (keuturonan Yesua dan Yoab) & -- & Elam & -- & Zatu & -- & Zakai & -- & Binui & -- & Bebai & -- & Azgad & -- & Adonikam & -- & Bigwai & -- & Adin & -- & Ater (na cit teuhôi Hizkia) & -- & Hasum & -- & Bezai & -- & Harif & -- & Gibeon & -- &\n26 Ureuëng-ureuëng nyang indatu jihnyan tinggai di banda-banda nyang teupeugah lom nyoe meunan cit awaknyan ka jiwoe nibak teumpat nyang teuböih: Banda Betlehem dan Netofa & -- & Anatot & -- & Bet-Azmawet & -- & Kiryat-Yearim, Kefira dan Beerot & -- & Rama dan Gaba & -- & Mikhmas & -- & Betel dan Ai & -- & Nebo nyang laén & -- & Elam nyang laén & -- & Harim & -- & Yerikho & -- & Lod, Hadid dan Ono & -- & Senaa & -- &\n39 Nyoe kheueh dafeutar kawöm keuluwarga teungku-teungku imeum nyang geuwoe nibak teumpat nyang teuböih: Yedaya (keuturonan Yesua) & -- & Imer & -- & Pasyhur & -- & Harim & -- &\n43 Kawöm keuluwarga Lewi nyang geuwoe nibak teumpat nyang teuböih na kheueh: Yesua dan Kadmiel (keuturonan Hodewa) & -- & Nyang peumeuén musik di Baét TUHAN Nyang jaga babah pintoe geureubang di Baét TUHAN\n46 Nyoe kheueh dafeutar kawöm keuluwarga nyang jijak buet di Baét TUHAN nyang jiwoe nibak teumpat nyang teuböih: Ziha, Hasufa, Tabaot, Keros, Sia, Padon, Lebana, Hagaba, Salmai, Hanan, Gidel, Gahar, Reaya, Rezin, Nekoda, Gazam, Uza, Paseah, Besai, Meunim, Nefusim, Bakbuk, Hakufa, Harhur, Bazlit, Mehida, Harsa, Barkos, Sisera, Temah, Neziah dan Hatifa.\n57 Kawöm keuluwarga peulayan Nabi Sulaiman nyang geuwoe nibak teumpat nyang teuböih na kheueh: Sotai, Soferet, Perida, Yaala, Darkon, Gidel, Sefaca, Hatil, Pokheret-Hazebaim, Amon.\n60 Jeumeulah banmandum keuturonan nyang jijak buet di Baét TUHAN dan peulayan Nabi Sulaiman nyang jiwoe nibak teumpat nyang teuböih na kheueh 392 droe.\n61 Lamkawan ureuëng-ureuëng nyang beurangkat nibak banda-banda Tel-Melah, Tel-Harsa, Kerub, Adon dan Imer, na 642 droe nyang jitamong cit keunan kawöm Delaya, Tobia dan Nekoda; teuma awaknyan hana hase jijok bukeuti bahwa awaknyan na kheueh keuturonan Israel.\n63 Meunan teuma lé teungku-teungku imeum hana cit jiteumé catetan keuhai indatu awaknyan. Kawöm-kawöm nyan na kheueh Habaya, Hakos dan Barzilai. (Sidroe lamkawan kawöm indatu nibak kawöm Barzilai jimeukawen deungon inong keuturonan kawöm Barzilai di Gilead dan óh lheuehnyan gobnyan jingui nan keuluwarga tuwan jihnyan.) Sabab awaknyan hana hase jijok bukeuti soe indatu gobnyan, teuma awaknyan hana jiteurimong sibagoe teungku imeum.\n65 Gubunur daerah Yehuda jitam awaknyan bék jipajoh peunajoh nyang teupeuseumah keu Po teu Allah, sampoe na sidroe teungku imeum nyang hase jibri peutunyok deungon cara teungui Urim dan Tumim.\n66 Ureuëng-ureuëng nyang teuböih nyang ka jiwoe u nanggroe gobnyan banmandum jeumeulah jih na 42.360 droe. Seulaén nibak nyan na cit peumbantu awaknyan deungon jeumeulah 7.337 droe dan ureuëng meunyanyoe na teuma jeumeulah jih 245 droe. Dan awaknyan na teuma jiba sajan beulatang-beulatang peulara, di lamkawan jih: Guda & -- & Bagal & -- & Unta & -- & Keuleudée & -- &\n70 Ramé that lamkawan rakyat nyang jibri sumbangan keu biaya teureuhab Baét TUHAN: nibak Gubunur & -- & nibak ulée kawöm & -- & nibak ureuëng-ureuëng laén: & -- &\n73 Bubena teungku imeum, ureuëng-ureuëng Lewi, dan ureuëng nyang jaga babah pintoe geureubang Baét TUHAN, ureuëng meuca-e, le nibak rakyat biasa, ureuëng nyang meubuet di Baét TUHAN, paneuk haba banmandum rakyat Israel, katinggai teutab di banda-banda dan gampông-gampông di Yehuda.\n1 Bak buleuen nyang keutujoh ureuëng Israel ka tinggai teutab di banda jih maséng-maséng. Bak tanggai sa buleuen nyan awaknyan banmandum meugumpôi di Yerusalem, di leuen bagian keue Pintoe Geureubang Ié. Awaknyan jilakée mangat jeuet Kitab Huköm geujak cok lé Teungku Imeum Ezra, sidroe ureuëng malem lam hai Huköm nyang geubri lé TUHAN keu Israel meulalu Nabi Musa.\n2 Laju lé Ezra geuba kitab nyan ukeue jeumaáh nyang kana disinan, jeumaáh nyan na kheueh ureuëng agam, ureuëng inong dan aneuëk miet nyang katrok umu keuhase jipuphom.\n3 Óh lheueh nyan, phon beungoh sampoe trok án cot uroe, Ezra geubeuet Huköm nyan keu jeumaáh nyan, dan sidang jeumaáh pih ék jideungoe deungon peunoh peuratian.\n4 Ezra geudong di ateueh peudium kayée nyang ka teuseudia keu acara nyan. Nibak blaih uneuen gobnyan jidong ureuëng-ureuëng nyang teupeugah nyoe: Matica, Sema, Anaya, Uria, Hilkia dan Maaseya; teuma nyang dong blaih wie gobnyan na kheueh: Pedaya, Misael, Malkia, Hasum, Hasbadana, Zakharia dan Mesulam.\n5 Peudium teumpat geudong Ezra nyan leubeh manyang nibak ureuëng-ureuëng nyang na disinan, sampoe awaknyan banmandum hase jingieng ateueh Ezra. Hana treb óh ka lheueh geusalob kitab nyan lé Ezra, awaknyan banmandum jidong.\n6 Laju geupeugah lé Ezra, "Pujoe kheueh TUHAN, Allah nyang rayeuk!" Banmandum rakyat laju jibeuôt jaroe jih manyang-manyang sira jijaweueb, "Amin, amin!" Laju awaknyan sujut jiseumah Po teu Allah.\n7 Óh lheuehnyan di ureuëng ramé nyan laju jibeudôh sira jidong di teumpat droe jih maséng-maséng, dan lé siladum ureuëng Lewi nyang na disinan laju jipeutrang banmandum Huköm nyan ubak awaknyan. Nan-nan ureuëng Lewi nyan na kheueh: Yesua, Bani, Serebya, Yamin, Akub, Sabetai, Hodia, Maaseya, Kelita, Azarya, Yozabad, Hanan, dan Pelaya.\n8 Awaknyan jiteujeumah Huköm Allah nyan nibak bagian deumi bagian sira jipeutrang sampoe rakyat hase jipuphom beuet nyan.\n9 Watée jideungoe teubeuet Huköm, bubena rakyat teuharu sira jimo. Dan gubunur Nehemia dan Teungku Imeum Ezra nyang malem that nibak Huköm nyan, meunan cit deungon ureuëng-ureuëng Lewi nyang ka jipeutrang keuhai Huköm nyan, jipeugah laju ubak mandum rakyat lagéenyoe, "Uroe nyoe na kheueh uroe nyang khusos keu TUHAN, Allah gata, sababnyan bék kheueh gata seudeh atawa tamo.\n10 Jinoenyoe tajak woe kheueh u rumoh gata maséng-maséng; tamakheun dan tajieb kheueh ié deungon mangat dan geumbira. Tajok kheueh siladum nibak peunajoh dan anggô gatanyan keu ureuëng nyang bit-bit peureulée. Uroe nyoe na kheueh uroe nyang khusos keu TUHAN, Allah geutanyoe, jadi, bék kheueh gata peususah até. Geumbira nyang geujok lé TUHAN keu gata nyan na kheueh mangat teupeuteuga gata."\n11 Meunan cit deungon ureuëng-ureuëng Lewi carông that bak geucok até rakyat sira jipeugah meu-ulang-ulang lagée nyoe, "Bék ragoe até gata nibak uroe nyang khusos nyoe."\n12 Dan jiwoe kheueh banmandum rakyat nyang na jijak keunan, óh trok u rumoh laju jimakheun ngon jijieb ié sira jibagi-bagi peunajoh keu ureuëng laén. Awaknyan banmandum galak ngon seunang até sabab ka jituóh puphom banmandum tafeuse nyang ka lheueh jibeuet nyan.\n13 Óh singoh beungoh meusapat kheueh banmandum ulée-ulée kawöm, teungku-teungku imeum dan ureuëng-ureuëng Lewi, óh ka meusapat laju jijak ubak Ezra keuneuk jak tanyong deungon purunoe keuhai Huköm TUHAN.\n14 Awaknyan na meuteumé bahwa lam Huköm nyang ka geubri lé TUHAN meulalu Nabi Musa, TUHAN geuyue umat Israel mangat jiduek lam jambo-jambo darurat sigohlom habéh Khanuri Jambo Ôn nyan.\n15 Lé sabab nyan, bansaboh Yerusalem bah kheueh nyan di banda-banda meunan cit di gampông-gampông, awaknyan laju ji peumaklum peurintah nyoe, "Tajak kheueh laju u ateueh gunong tacok laju cabeueng-cabeueng kayée bak sala, bak zaiton, bak minyéuk, palma dan bak kayée nyang laén mangat teupeugot jambo nyang sisuai deungon peuratoran nyang na teutuléh lam Kitab Huköm."\n16 Ban jideungoe peurintah nyang lagée nyan di rakyat pih laju jijak teungoh u ateueh gunong jijak koih bak kayée nyang teupeugah nyan. Awaknyan banmandum jipeudong jambo nyang bubong jih data di ateueh rumoh jih, nibak leuen rumoh droe jih, nibak leuen Baét TUHAN, nibak padang nyang rab deungon Pintoe Geureubang Ié dan nibak padang Pintoe Geureubang Efraim.\n17 Banmandum rakyat nyang ka jiwoe nibak teumpat nyang teuböih nyan hana nyang tinggai banmandum jipeudong jambo-jambo darurat nyan dan jiduek disinan. Nyang kheueh phon that jipeubuet yohphon jamén Yosua bin Nun, dan banmandum awaknyan galak ngon mubahgia.\n18 Na tujoh uroe treb jih teupeuna khanuri nyan. Tieb-tieb uroe bagian deumi bagian nyang na teutuléh lam Kitab Huköm Allah nyan geupeubeuet lé Ezra. Bak uroe nyang keulapan laju geutôb acara nyan, nyang paih deungon peuratoran Huköm.\n1 Bak tanggai dua ploh peuet buleuen nyan cit teuma, rakyat Israel laju meugumpôi. Awaknyan laju geupuasa keu sibagoe tanda ka meunyeusai ateueh desya-desya nyang na nibak gobnyan. Awaknyan geupeu aséng droe nibak banmandum ureuëng aséng. Sibagoe tanda seudeh até, awaknyan geungui ija karong dan di ateueh ulée laju geutabu tanoh. Óh lheuehnyan awaknyan geudong dan geumeungaku banmandum desya nyang na nibak gobnyan dan desya nék indatu awaknyan.\n3 Na kira-kira lhée jeuem, kitab Huköm TUHAN, Allah droe geuh nyan, geupeubeuet lé Ezra ubak awaknyan, dan na lhée jeuem seulanjut jih awaknyan geumeungaku ubak desya-desya droe gobnyan maséng-maséng. Óh ka lheuehnyan awaknyan laju geusujut geuseumah TUHAN, Allah.\n4 Disinan na peudium keu ureuëng Lewi dan di ateueh peudium nyan geudong kheueh Yesua, Bani, Kadmiel, Sebanya, Buni, Serebya, Bani dan Kenani. Deungon su nyang meuleungkeueng awaknyan laju geumeudoá ubak TUHAN, Allah awaknyan.\n5 Iébadat bak uroenyoe geupeuphon lé ureuëng-ureuëng Lewi nyang teupeugah seulanjut jihnyoe: Yesua, Kadmiel, Bani, Hasabneya, Serebya, Hodia, Sebanya dan Petahya. Awaknyan geupeugah lagéenyoe, "Neudong kheueh dan neupujoe kheueh TUHAN Allah geutanyoe! Pujoe kheueh Gobnyan siumu masa! Teupujoe kheueh nan Gobnyan nyang peunoh keumuliaan, nan nyang meusyeuhu, leubeh nibak sigala nyang teupujoe!"\n6 Óh lheuehnyan rakyat Israel laju geumeudoá lagée nyoe, "Droeneueh kheueh TUHAN, ya TUHAN, Droeneueh kheueh Nyang Mahaesa; Droeneueh nyang peujeuet bintang dan banmandum angkasa raya, meunan cit deungon laôt dan bumoe dan peue mantong asoe jih, laju TUHAN bri udeb dan TUHAN peulara. Ubak Droeneueh peue mantong nyang mat kuasa di ateueh langét jiseumah sujut; awaknyan jitundok ubak Droeneueh sira meuteuôt.\n7 Droeneueh kheueh TUHAN Allah, nyang Mahaesa. TUHAN piléh Nabi Ibrahim di teungoh-teungoh bansa gobnyan. Ur nyang na di Babel ka geutinggai, kareuna Droeneueh keudroe nyang pimpén gobnyan. Laju TUHAN bri ubak gobnyan nan nyang barô: Nabi Ibrahim, nyan kheueh nan gobnyan nyang TUHAN boh seujak yohnyan.\n8 TUHAN kalon gobnyan nyang seutia ubak Droeneueh dan patuh. Laju TUHAN meujanji ngon gobnyan saboh janji nyang teugoih. Tanoh Kanaan, Het dan Amori, tanoh Feris, Yebus dan Girgasi, banmandum nyan keuneuk TUHAN jok ubak gobnyan; sibagoe teumpat tinggai banmandum keuturonan gobnyan. Óh lheuehnyan TUHAN peupeunoh, janji Droeneueh nyan ubak gobnyan, sabab Droeneueh ade dan seutia.\n9 TUHAN ka neukalon indatu kamoe nyang udeb meularat yoh masa dilée; TUHAN ka neudeungoe indatu kamoe geumo bah kheueh nyan yoh di nanggroe Meusé meunan di Laôt Teberau.\n10 Teuhadab raja di nanggroe Meusé ka TUHAN peubuet hai-hai nyang luwa biasa, meunan cit teuhadab peugawée dan rakyat nanggroe nyan, sabab TUHAN neuteupeue pakriban umat Droeneueh jipeusakét. Dan meusyeuhu kheueh nan Droeneueh sampoe nibak uroe nyoe.\n11 Keu neupeugöt rét ueh keu umat Droeneueh, laôt TUHAN plaih; TUHAN peujeumeurang awaknyan rét lam laôt nyang tan basah. Ureuëng nyang let ka karam dalam laôt nyang lhok, lagée batée nyang karam lham laôt nyang seuram.\n13 Nibak langét TUHAN peutron u ateueh Gunong Sinai, laju Droeneueh peugah haba deungon umat Droeneueh keudroe. TUHAN bri huköm, atoran dan peurintah nyang ade, beuna dan meufaidah.\n14 Uroe Sabat nyang suci harôh jipeuraya, dan meulalu Nabi Musa huköm TUHAN bri.\n15 Bak watée awaknyan deuk dan kureueng peunajoh, ruti nibak langét TUHAN peutron. Dan nibak batée nyang padeék, teuga ngon kreueh ié keu peupuleuh glaih TUHAN peuteuka. TUHAN yue awaknyan duek di ateueh tanoh nyang TUHAN peujanji ubak awaknyan deungon sumpah.\n16 Teuma indatu kamoe sombong ngon manyang até; peurintah-peurintah Droeneueh hana geutaáti.\n17 Awaknyan hana patuh, sigala nyang jroh nyang TUHAN bri ka geupeutuwo, dan banmandum buet nyang ajaéb nyang ka TUHAN peubuet ka gadôh dalam ingatan. Deungon até nyang sombong laju geupiléh sidroe keutua, keu geuba awaknyan u nanggroe Meusé, mangat jeuet keunamiet keula-i. Teuma Droeneueh ya Allah nyang teutab neupeumeuáh, panyang saba, murah até dan peunoh geunaséh. Geunaséh TUHAN keubit luwabiasa; TUHAN tan neutinggai awaknyan.\n18 Awaknyan geupeugöt patong beurala nyang saban ngon leumô, laju awaknyan geupeugah, 'Nyoe kheueh Allah gata, nyang ka geuba gata nibak nanggroe Meusé, nibak peubudakan.' Ya Allah, Droeneueh keudroe nyang jipeuhina!\n19 Teuma di guron nyan awaknyan hana cit TUHAN tinggai, kareuna Droeneueh nyang peunoh gaséh sayang. Taméh awan dan apui hana TUHAN tarek keula-i, peutunyok jalan awaknyan meunyoe uroe dan óh malam teuma.\n20 Deungon kuasa Droeneueh nyang jroh TUHAN peurunoe awaknyan. Awaknyan geumakheun manna dan ié meuneujieb nyang sicukob jih.\n21 Na peuet ploh thon dalam padang beulantara, teuma TUHAN teutab neupeuseb peue nyang jipeureulée. Peukayan awaknyan hantom na rusak, gaki awaknyan hana teuma sakét dan luka.\n22 TUHAN bri ubak awaknyan keumeunangan nyang hibat ateueh keurajeuen nyang le dan bansa nibak bataih tanoh awaknyan. Hesybon nanggroe Raja Sihon, awaknyan kuasa; Basan nanggroe Raja Og, awaknyan reupah teuma.\n23 TUHAN peujeuet keuturonan awaknyan lagée bintang nyang meutabu di langét ijo. TUHAN bri keu awaknyan tanoh keu teumpat tinggai, tanoh nyang ka TUHAN peujanji ubak indatu awaknyan.\n24 Keuturonan awaknyan jipeusalah tanoh Kanaan; peunduduek disinan Droeneueh peutaloe. Umat Droeneueh neubri kuasa jimeutindak banalak droe teuhadab bansa-bansa Kanaan ngon raja teuma.\n25 Umat Droeneueh geureubot kuta-kuta peutahanan tanoh nyang suboe ngon rumoh nyang peunoh keukayaan. Mon-mon dan mata-mata ié awaknyan reubot, lampôh anggô, bak zaiton dan boh-boh kayée nyang laén teuma. Awaknyan teumbon kareuna geupajoh peue nyang galak. Sigala nyang TUHAN bri nyang jroh-jroh awaknyan reusapi.\n26 Teuma umat Droeneueh jibeurontak han jitaát ubak TUHAN, jipeubeuah huköm dan peurintah Droeneueh, jipoh maté nabi-nabi nyang bri naseuhat ubak awaknyan, dan nyang yue awaknyan jigisa ubak Droeneueh, Allah awaknyan. Ya TUHAN, tieb-tieb watée teuma Droeneueh jihina lé awaknyan,\n27 teuma TUHAN seurah awaknyan ubak musoh droe nyang lumpah that keujam jikuasa ngon jitindéeh. Teuma dalam keususahan nyang cukob brat nyan, awaknyan laju jimeuhôi ubak Droeneueh jilakée bantu. Nibak dalam syeuruga TUHAN neudeungoe awaknyan; deungon peunoh geunaséh TUHAN neubri jaweueb. TUHAN kirém peumimpén dan pahlawan nyang peuleupah awaknyan nibak lawan.\n28 Teuma bak watée nanggroe droe geuh ka aman lom, awaknyan hana jitakot jipeubuet desya keula-i. Teuma TUHAN bri teuma awaknyan ubak siteuru nyang tindéeh droe geuh deungon keujam. Teuma, bakwatée awaknyan ka insaf dan peunoh peunyeusalan, awaknyan jimeuhôi Droeneueh mangat neupeuseulamat. Teuma nibak dalam syeuruga TUHAN neudeungoe, dan TUHAN tulông meu ulang-ulang, sabab TUHAN neu weueh ubak awaknyan peunoh gaséh sayang.\n29 TUHAN sapa awaknyan mangat ajaran Droeneueh jitem seutôt, teuma awaknyan jitulak huköm Droeneueh deungon deungki até. Padahai, meunyoe huköm Droeneueh jitem seutôt, pasti teuma teujamin dalam udeb. Awaknyan cukob kreueh ulée meunan cit deungon até bak lagée baja, hana jitem deungoe, dan hana teuma jitem taát ubak peurintah Droeneueh.\n30 Habéh thon meugantoe thon deungon saba TUHAN teutab neupeu ingat ubak awaknyan; meulalu nabi-nabi, Roh Droeneueh neupeugah ubak awaknyan. Teuma umat Droeneueh nyan jitôb geulinyueng, laju TUHAN seurah awaknyan ubak bansa-bansa di seugala nanggroe.\n31 Teuma kareuna geunaséh Droeneueh nyang raya hana teukira, awaknyan teutab hana TUHAN tinggai atawa TUHAN peuhanco. Meumang, Droeneueh kheueh TUHAN Allah nyang hana sa dalam álam nyoe; raya geunaséh Droeneueh, peunoh deungon seutia!\n32 Ya Allah, Allah Po kamoe nyang paleng raya! Po teu Allah nyang akbar dan dahsyat lagoena! Deungon peunoh seutia TUHAN mumat ubak banmandum janji; janji TUHAN neupeupeunoh dan TUHAN laksana. Seumeunjak jamén raja Asyur jitindéeh kamoe sampoe nibak saát nyoe, lumpah that le deurita nyang kamoe álami. Dumna raja kamoe, teungku imeum, nabi dan dumna ureuëng patot, meunan cit deungon indatu dan rakyat, ka habéh meudeurita banmandum. Bék neutuwoe ubak banmandum deurita nyan! Bék kheueh teuma TUHAN peugadôh dalam ingatan Droeneueh!\n33 Tindakan TUHAN ade, dan TUHAN huköm kamoe nyang meudesya; TUHAN teutab seutia bah pih kamoe ka peunoh deungon cela.\n34 Nék indatu kamoe, raja, teungku imeum dan dumna ureuëng patot atawa peumuka, geulanggéuh ubak huköm Droeneueh dan geupeujayéh teuma. Peue mantong peurintah dan larangan nyang ka TUHAN bri, mubacut pih hana geupeuduli, dan meubacut hana geutem deungoe.\n35 TUHAN bri dumna raja nyang mat keurajeuen ateueh umat Droeneueh, bak watée awaknyan tinggai di ateueh tanoh nyang luwah dan suboe nyang ka TUHAN bri. Teuma, awaknyan teutab hana geutem tinggai buet-buet nyang jeuhet, han geutem meungabdi ubak Droeneueh meunan cit deungon iébadat.\n36 Teuma jinoenyoe, kamoe banmandum ka jeuet keu namiet nibak tanoh nyang ka TUHAN bri sibagoe pusaka. Tanoh nyoe suboe, ya TUHAN, peunoh deungon hase bumoe, nyang seuharôh jih kamoe nikmati.\n37 Banmandum hase nyang meuteumé nibak tanoh nyoe harôh teubri ubak raja-raja nanggroe Bubena ureuëng mat kuasa nyan TUHAN angkat ateueh umat Droeneueh, sibagoe huköman desya kamoe teuhadab Droeneueh. Raja nyan jimat peurintah ban galak droe ateueh droe kamoe dan beulatang peulara nyang na atra kamoe. Sabab nyan kamoe jinoenyoe cukob meudeurita ya TUHAN, nyang peunoh deungon ázeub dan deurita!"\n38 Deungon dasai sigala nyang ka teujadi nyan, kamoe rakyat Israel laju kamoe buet peujanjian nyang kukoih dan teutuléh, deungon teuboh cab dumna peumimpén kamoe, ureuëng-ureuëng Lewi, dan sidroe imeum kamoe.\n1 Ureuëng nyang phon that teken nyan na kheueh Gubunur Nehemia bin Hakhalya. Óh lheueh nyan geuseutôt lé Zedekia. Óh lheuehnyan ureuëng-ureuëng nyang teupeugah nyoe:\n2 Teungku-teungku imeum Seraya, Azarya, Yeremia, Pasyhur, Amarya, Malkia, Hatus, Sebanya, Malukh, Harim, Meremot, Obaja, Daniel, Gineton, Barukh, Mesulam, Abia, Miyamin, Maazya, Bilgal dan Semaya.\n9 Ureuëng-ureuëng Lewi Yesua aneuëk Azanya, Binui keuturonan kawöm Henadad, Kadmiel, Sebanya, Hodia, Kelita, Pelaya, Hanan, Mikha, Rehob, Hasabya, Zakur, Serebya, Sebanya, Hodia, Bani dan Beninu.\n14 Peumimpén-peumimpén bansa Paros, Pahat-Moab, Elam, Zatu, Bani, Buni, Azgad, Bebai, Adonia, Bigwai, Adin, Ater, Hizkia, Azur, Hodia, Hasum, Bezai, Harif, Anatot, Nebai, Magpias, Mesulam, Hezir, Mesezabeel, Zadok, Yadua, Pelaca, Hanan, Anaya, Hosea, Hananya, Hasub, Halohes, Pilha, Sobek, Rehum, Hasabna, Maaseya, Ahia, Hanan, Anan, Malukh, Harim dan Baana.\n28 Kamoe, rakyat Israel, banmandum teungku imeum, ureuëng-ureuëng Lewi, ureuëng nyang jaga babah pintoe geureubang Baét TUHAN, ureuëng peumeuén musik dan ureuëng-ureuëng nyang meukeureuja di Baét TUHAN, meunan cit deungon peurumoh dan aneuëk-aneuëk kamoe nyang kaseb rayeuk keu jimuphom dan banmandum ureuëng nyang taát ubak huköm Allah dan ka jipeuaséng droe nibak bansa aséng nyang na tinggai di nanggroe kamoe.\n29 Kamoe banmandum kamoe peugabong droe deungon bubena peumimpén kamoe dan kamoe meusumpah mangat hase udeb nyang sisuai deungon huköm Po teu Allah nyang ka geubri keukamoe deungon peurantaraan Nabi Musa, hamba Gobnyan. Seumoga Po teu Allah geukutok kamoe meunyoe kamoe meuiengkeue ubak janji nyan. Meunan cit kamoe meusumpah kamoe peubuet banmandum peurintah, huköm dan peuratoran TUHAN, Allah kamoe.\n30 Dan kamoe meusumpah bahwa kamoe hana kamoe meukawen le deungon bansa aséng nyang na tinggai di nanggroe kamoe.\n31 Meunyoe na bansa aséng nyang jikeuneuk peubloe gandom atawa barang peue mantong keu kamoe nibak uroe Sabat atawa uroe suci nyang laén, atranyan hana kamoe bloe. Nibak tieb-tieb thon nyang keutujoh, kamoe hana kamoe tron ublang dan meunan cit hana teuma kamoe jak tunggée utang.\n32 Tieb-tieb thon kamoe maséng-maséng teutab kamoe seudeukah limong gram pirak keu anggaran beulanja Baét TUHAN.\n33 Meunan cit kamoe teutab kamoe peuna peue-peue nyang peureulée keu iébadat di Baét TUHAN, lagée; ruti peuseumah, peuseumahan gandom tieb-tieb uroe, beulatang keu keureubeuen nyang teutot tieb-tieb uroe, peuseumahan suci nyang laén, keureubeuen-keureubeuen teupeu amphon desya Israel, dan peue mantong nyang teupeureulée keu Baét TUHAN.\n34 Kamoe, banmandum rakyat, bubena teungku imeum dan ureuëng-ureuëng Lewi, kamoe tiek undi tieb-tieb thon keu teupeuteuntée kawöm nyang toh nyang harôh jikeubah kayée apui keu teupeuseumahan keureubeuen-keureubeuen keu TUHAN Allah kamoe, nyang na meunurot peuratoran Huköm.\n35 Tieb-tieb thon teuma kamoe ba u Baét TUHAN hase gandom nyang phon teupot dan boh-boh kayée nyang phon-phon masak di ateueh bak kayée kamoe.\n36 Meunan cit teuma kamoe ba aneuëk agam kamoe nyang tuha ubak teungku imeum di Baét TUHAN mangat teujok ubak Po teu Allah, nyang sisuai deungon peuratoran Huköm. Meunan cit kamoe bri teuma aneuëk leumô, aneuëk bubiri atawa aneuëk kaméng kamoe nyang phon lahé.\n37 Meunan cit teuma kamoe ba ubak teungku imeum di Baét TUHAN gandom kamoe nyang ka kamoe cawoe nyang phon that teupot di ateueh bak jih tieb-tieb thon, meunan cit deungon peuseumahan-peuseumahan nyang laén lagée ié anggô, minyéuk zaiton, dan peue mantong boh-boh kayée. Peuseumahan-peuseumahan nibak hase blang kamoe teuma kamoe ba ubak ureuëng-ureuëng Lewi nyang jak kuteb peuseumahan-peuseumahan siper siploh di banda-banda tani.\n38 Teuma beuna sidroe lamkawan teungku imeum keuturonan Nabi Harun nyang jeuet keu rakan ureuëng Lewi nyan meunyoe awaknyan meutugaih geujak kuteb peuseumahan siper siploh nyan. Dan siper siploh teuma nibak peuseumahan nyan harôh jiba lé ureuëng Lewi keu kama-kama keuneubah nyang na di Baét TUHAN.\n39 Rakyat Israel dan ureuëng-ureuëng Lewi harôh teuma jiba sumbangan teutab lagée gandom, anggô, minyéuk zaiton ubak kama keuneubah di teumpat teukeubah alat-alat Baét TUHAN. Disinan cit teuma teumpat tinggai teungku imeum nyang teungoh meutugaih, ureuëng nyang jaga Baét TUHAN dan ureuëng meuca-e. Kamoe hana lalée le kamoe rawat Baét TUHAN kamoe.\n1 Bubena peumimpén awaknyan tinggai teutab di Yerusalem dan rakyat jirhom undi keujipiléh saboh keuluwarga nibak tieb-tieb siploh boh keuluwarga nyang harôh tinggai di banda suci Yerusalem. Nyang hana teupiléh jeuet tinggai di banda-banda nyang laén.\n2 Lamkawan awaknyan na nyang rila tinggai teutab di Yerusalem dan awaknyan jipujoe lé rakyat.\n3 Di banda-banda laén, rakyat Israel, bubena teungku imeum, ureuëng-ureuëng Lewi, ureuëng nyang meukeureuja di Baét TUHAN, dan keuturonan ureuëng nyang peutimang Nabi Sulaiman awaknyan tinggai nibak tanoh-tanoh atra jih keudroe dan nibak banda-banda gobnyan keudroe.\n4 Na meupadub droe lamkawan sukée Yehuda dan Benyamin tinggai di Yerusalem. Nyoe kheueh dafeutar nan-nan awaknyan: Anggota-anggota sukée Yehuda: Ataya bin Uzia dan cucoe Nabi Zakharia. Na padubdroe lamkawan indatu awaknyan na kheueh: Amarya, Sefaca dan Mahalaleel, Peres, Yehuda. Jeumeulah awaknyan na kheueh 468 droe nyang gagah peukasa. Maaseya bin Barukh dan cucoe Kolhoze. Na padubdroe lamkawan indatu awaknyan na kheueh: Hazaya, Adaya, Yoyarib, Nabi Zakharia, Syela, Yehuda.\n7 Anggota-anggota sukée Benyamin: Salu bin Mesulam dan cucoe Yoëd. Na padubdroe lamkawan indatu awaknyan na kheueh: Pedaya, Kolaya, Maaseya, Itiel dan Yesaya. Gabai dan Salai. Awaknyan na kheueh kawöm syedara nyang rab ngon Salu. Banmandum nyan na jeumeulah jih 928 droe geupimpén lé\n9 Yoël bin Zikhri dan waki gobnyan, Yehuda bin Hasenua.\n10 Teungku-teungku imeum: Yedaya bin Yoyarib dan Yakhin. Seraya bin Hilkia dan cucoe Mesulam. Na padubdroe lamkawan indatu awaknyan na kheueh: Zadok, Merayot, Ahitub nyang jeuet keu Teungku Imeum Agong.\n12 Banmandum nyan na 822 droe teungku imeum nyang meutugaih di Baét TUHAN. Adaya bin Yeroham dan cucoe Pelalya. Na padubdroe lamkawan indatu awaknyan na kheueh: Amzi, Zakharia, Pasyhur dan Malkia.\n13 Ulée-ulée keuluwarga dalam kawöm nyan na jeumeulah jih 242 droe. Amasai bin Asareel dan cucoe Ahzai. Indatu gobnyan na kheueh: Mesilemot dan Imer.\n14 Nibak kawöm nyoe na 128 droe pahlawan nyang beuhe dan gagah peukasa. Peumimpén awaknyan na kheueh Zabdiel, bin Gedolim.\n15 Ureuëng-ureuëng Lewi: Semaya bin Hasub dan cucoe Azrikam. Indatu awaknyan na kheueh: Hasabya dan Buni. Sabetai dan Yozabad, ureuëng-ureuëng Lewi peunteng nyang kawai buet-buet di luwa Baét TUHAN. Matanya bin Mikha dan cucoe Zabdi, nibak keuturonan Asaf. Gobnyan na kheueh peumimpén ureuëng meuca-e keu doá syukoe. Bakbukya waki Matanya. Abda bin Samua dan cucoe Galal, nibak keuturonan Yedutun. Banmandum nyan na jeumeulah 284 droe.\n19 Ureuëng nyang jaga babah pintoe geureubang: Akub, Talmon dan rakan-rakan awaknyan. Banmandum nyan na jeumeulah 172 droe.\n20 Rakyat Israel, mandum teungku imeum dan ureuëng-ureuëng Lewi nyang na mantong leubeh, tinggai teutab di tanoh geuh nibak meubagoe banda di Yehuda.\n21 Ureuëng nyang meubuet di Baét TUHAN tinggai teutab di bagian banda Yerusalem nyang nan jih Ofel. Awaknyan jimeubuet dimiyueb pimpénan Ziha dan Gispa.\n22 Nyang kawai ureuëng Lewi nyang na tinggai di Yerusalem na kheueh Uzi bin Bani dan cucoe Hasabya. Indatu gobnyan na kheueh Matanya dan Mikha. Gobnyan jitamong ubak kawöm Asaf, nyang tugaih geuh bagian musik watée seumbahyang di Baét TUHAN.\n23 Gileran tieb-tieb kawöm keu teu uroih musik di Baét TUHAN tieb-tieb uroe nyang ka teupeuteuntée meunurot peuratoran nyang geupeugot lé raja.\n24 Petahya bin Mesezabeel nibak kawöm Zera dan sukée Yehuda, jeuet keu waki bansa Israel nibak meuligoe raja Persia.\n25 Le that-that rakyat nyang tinggai di banda-banda nyang tô deungon blang gobnyan. Na meupadubdroe nibak sukée Yehuda tinggai di daerah lamkawan Bersyeba di siblaih seulatan dan Pantôn Hinom di siblaih utara. Awaknyan tinggai di banda-banda nyang teupeugah nyoe meunan cit deungon gampông-gampông nyang tô-tô bansikeulileng nyan: Kiryat-Arba, Dibon, Yekabzeel, Yesua, Molada, Bet-Pelet, Hazar-Sual, Bersyeba, Ziklag, Mekhona, En-Rimon, Zora, Yarmut, Zanoah, Adulam, Azeka, Lakhis.\n31 Na papadub droe nibak sukée Benyamin tinggai di Geba, Mikhmas, Ai, Betel dan gampông-gampông nyang na tô-tô disinan,\n35 Lod, Ono dan di Pantôn Tukang-tukang.\n36 Na meupadub boh kawan ureuëng Lewi nyang yoh masa ilée tinggai di daerah Yehuda geuyue tinggai deungon ureuëng-ureuëng Benyamin.\n1 Nyoe kheueh nan-nan teungku imeum dan ureuëng-ureuëng Lewi nyang ka geuwoe nibak teumpat nyang teuböih meusajan-sajan deungon Zerubabel bin Sealtiel dan deungon Teungku Imeum Agong Yesua:\n2 Teungku-teungku Imeum: Seraya, Yeremia, Ezra, Amarya, Malukh, Hatus, Sekhanya, Rehum, Meremot, Ido, Ginetoi, Abia, Miyamin, Maaja, Bilga, Semaya, Yoyarib, Yedaya, Salu, Amok, Hilkia, dan Yedaya. Awaknyan na kheueh teungku-teungku imeum ulée nibak jamén Yesua.\n8 Ureuëng-ureuëng Lewi: Peumimpén meuca-e syukoe: Yesua, Binui, Kadmiel, Serebya, Yehuda, dan Matanya.\n9 Anggota paduan su nyang ba ca-e teujaweueb: Bakbukya, Uni dan rakan-rakan gobnyan saboh kawöm.\n10 Nyoe kheueh garéh keuturonan Teungku Imeum Agong Yesua: Yesua, Yoyakim, Elyasib, Yoyada,\n12 Nyoe kheueh dafeutar nyang jeuet keu ulée teungku-teungku imeum deungon kawöm gobnyan yoh watée Yoyakim meutugaih jeuet keu Teungku Imeum Agong: Teungku Imeum & Kawöm\n22 Dafeutar keuhai ulée-ulée keuluwarga ureuëng Lewi dan keuluwarga teungku imeum ka lheueh teucetet watée jamén Teungku Imeum Agong nyang teupeugah nyoe: Elyasib, Yoyada, Yohanan dan Yadua. Catetan nyan seuleusoe bak watée Darius geumat peurintah sibagoe raja Persia.\n23 Teuma keuhai ulée-ulée keuluwarga kawöm Lewi teuma na teucetet sampoe watée jamén Yonatan cucoe Elyasib.\n24 Di miyueb pimpénan Hasabya, Serebya, Yesua, Binui dan Kadmiel, ureuëng-ureuëng Lewi laju teubagi u dalam keulompok-keulompok. Tieb-tieb watée na dua boh keulompok nyang meutugaih teupujoe TUHAN dan teubri syukoe ubak gobnyan deungon cara meubalaih-balaih peugah, nyan sisuai deungon peuratoran Nabi Raja Daud, hamba Po teu Allah nyan.\n25 Ureuëng nyang jaga babah pintoe geureubang Baét TUHAN nyang geubri tugaih keu jikeumiet kama-kama teumpat keubah nyang tô ngon pintoe geureubang Baét TUHAN na kheueh: Matanya, Bakbukya, Obaja, Mesulam, Talmon dan Akub.\n26 Awaknyan udeb nibak jamén Yoyakim bin Yesua dan cucoe Yozadak dan nibak jamén Gubunur Nehemia dan Teungku Imeum Ezra, ureuëng malem nibak Huköm nyan.\n27 Nibak watée bintéh beuton banda Yerusalem teureusmi, bubena ureuëng Lewi teuhôi dipat mantong awaknyan tinggai, mangat awaknyan meusajan-sajan geupeumeuriah deungon ca-e-ca-e nyanyoe haba nyang syukoe, hana tinggai deungon alat musik gambus ngon keucapi.\n28 Dan meugumpôi kheueh bubena ureuëng meuca-e nibak keuluwarga ureuëng Lewi nyan, bah kheueh nyan nyang na tinggai di daerah banda Yerusalem, meunan cit nyang na tinggai di banda-banda nyang na bak binéh Netofa,\n29 nibak Bet-Gilgal, Geba dan Asmawet.\n30 Banmandum teungku imeum dan ureuëng-ureuëng Lewi nyan geupeubuet upacara teupeugleh droe keudroe gobnyan óh lheuehnyan barô kheueh keu rakyat nyang le, keu pintoe-pintoe geureubang dan bintéh beuton banda.\n31 Ulôn peusila bubena peumimpén Yehuda geuék u ateueh bintéh beuton mangat geuatoe dua boh keulompok nyang rayeuk nyang meubareh jikeulileng banda sira meuca-e deungon nyanyoe haba syukoe ubak Po teu Allah. Keulompok nyang phon jimeubareh di ateueh beuton, jituju u blaih uneuen, ubak Geureubang Blôh.\n32 Hosaya geujak dilikot ureuëng nyang meuca-e, geuseutôt teuma lé siladum peumimpén Yehuda.\n33 Banmandum teungku imeum nyang teukheun lom nyoe geujak teuma di likot awaknyan sira geuyueb beureuguih: Azarya, Ezra, Mesulam, Yehuda, Benyamin, Semaya dan Yeremia. Awaknyan geuseutôt teuma lé Zakharia bin Yonatan dan cucoe Semaya. Na padubdroe nibak indatu awaknyan na kheueh: Matanya, Mikha, Zakur nibak kawöm Asaf.\n36 Di likot gobnyan geujak teuma anggota nibak waréh kawöm geuh, kawöm nyan na kheueh: Semaya, Azareel, Milalai, Gilalai, Maai, Netaneel, Yehuda dan Hanani. Awaknyan banmandum geuba alat-alat musik, saban that lagée nyang geupeumeuén lé Raja Nabi Daud, hamba Po teu Allah nyan. Teungku Imeum Ezra, ureuëng nyang lupah malem keuhai Huköm Allah nyan geujak nibak bagian ulée baresan nyan.\n37 Óh ka trok nibak Pintoe Geureubang Ié Rhot awaknyan laju jiwet dan geuteungoh ubak reunyeuen Banda Nabi Daud, meulalu meuligoe Nabi Daud, laju geugisa ubak bintéh beuton Pintoe Geureubang Ié di siblaih u timu banda.\n38 Keulompok ureuëng meuca-e nyang saboh kawan teuk geumeubareh di ateueh bintéh beuton jijak u blaih wie, dan ulôn kuseutôt awaknyan meusajan-sajan deungon siladum nibak rakyat. Kamoe meubareh meulalu meunara peutot apui sampoe ubak bintéh Beuton Luwah.\n39 Dan kamoe jak laju meulalu Pintoe Geureubang Efraim, Pintoe Geureubang Awai, Pintoe Geureubang Uengkot, Meunara Hananeel dan Meunara Mea trok laju ubak Pintoe Geureubang Bubiri. Baresan kamoe laju meupiôh nibak babah Pintoe Geureubang Peunjagaan tô binéh Baét TUHAN.\n40 Dan trok kheueh bandua boh keulompok ureuëng meuca-e nyan nibak binéh Baét TUHAN. Seulaén nibak bubena peumimpén nyang na didalam keulompok ulôn,\n41 na cit geuseutôt lé teungku-teungku imeum nyang yueb beureuguih. Awaknyan na kheueh: Elyakim, Maaseya, Minyamin, Mikha, Elyoënai, Zakharia dan Hananya;\n42 dilikot awaknyan jijak teuma Maaseya, Semaya, Eleazar, Uzi, Yohanan, Malkia, Elam dan Ezer. Ureuëng nyang meuca-e jimeu ca-e dimiyueb pimpénan Yizrahya.\n43 Bak uroenyan le that keureubeuen nyang teupeuseumah ubak TUHAN. Rakyat meusukaria sabab Allah ka geupeujeuet awaknyan mubahgia. Meunan cit ureuëng inong dan aneuëk manyak meusajan-sajan meupeusta geumbira, dan su awaknyan nyang teungoh meugeumbira nyan teudeungoe sampoe óh jiôh.\n44 Nibak watée nyan na meupadub droe ureuëng jibri tugaih keu jijak kawai kama teumpat keuneubah beukai na kheueh sumbangan-sumbangan keu Baét TUHAN, jitamong cit keunan peuseumahan siper siploh dan hase bumoe nyang phon teucok tieb-tieb thon. Lé ureuëng-ureuëng nyang kawai nyan wajéb geujak kuteb sumbangan nyan nibak masyarakat di blang atawa ladang awaknyan nyang na nibak binéh banda-banda. Óh lheuehnyan sumbangan nyang ka lheueh teukuteb nyan jijok laju ubak teungku-teungku imeum dan ureuëng-ureuëng Lewi, lagée kheun Huköm nyang ka na teutuléh. Di ureuëng-ureuëng Yehuda jihoreumat ubak teungku imeum dan ureuëng-ureuëng Lewi nyan,\n45 sabab awaknyan nyang peubuet banmandum upacara peusuci dan upacara-upacara nyang laén nyang ka geupeurintah lé Po teu Allah. Di ureuëng-ureuëng nyang peumeuén alat musik dan di ureuëng nyang jaga babah pintoe geureubang Baét TUHAN meunan cit hana tuwoe laju jipeumeuén alat-alat nyan nyang ka jeuet keu tugaih awaknyan, nyan pi sisuai deungon peuratoran nyang ka geu atoe lé Raja Nabi Daud dan Nabi Sulaiman, aneuëk agam geuhnyan,\n46 Yoh watée jamén Nabi Daud dan ahli musik Asaf, bubena ureuëng peunyanyoe ka jimeunyanyoe deungon lagu-lagu puja pujoe dan ca-e syukoe ubak Po teu Allah.\n47 Nibak jamén Zerubabel dan meunan cit nibak jamén Nehemia, banmandum umat Israel jijok peuseumahan mangat hase teupeuseb nyang peureulée keu tieb-tieb uroe lé ureuëng meuca-e dan keu ureuëng nyang jaga babah pintoe geureubang Baét TUHAN. Rakyatpi jijok peuseumahan khusos keu ureuëng-ureuëng Lewi dan di ureuëng Lewi pi jibri teuma keu teungku imeum jeumba gobnyan nyang ka teupeuteuntée.\n1 Nibak watée Huköm Nabi Musa nyan geubaca keu rakyat, meurumpok kheueh keuteurangan nyang lagéenyoe: 'Ureuëng Amon dan ureuëng Moab pakriban mantong hana jeuet jimeujampu deungon umat Po teu Allah;\n2 sabab yohwatée umat Israel teungoh jijak jiteubiet lam nanggroe Meusé, bandua boh bansa nyan hana jitembri ié meunan cit deungon peunajoh keu bansa Israel nyan. Teuma lé awaknyan ka jisiwa Bileam mangat jikutôk bansa Israel, teuma Po teu Allah geutanyoe ka geu-ubah kutôk nyan jeuet keu beureukat.'\n3 Watée jideungoe lé bansa Israel hai nyan, awaknyan laju geupeungkléeh banmandum bansa Israel nibak bansa nyan.\n4 Sigohlom nyan Teungku Imeum Elyasib, nyang geubri tugaih mangat geukawai kama-kama teumpat beukai peunajoh nyang na di Baét TUHAN, geumeurakan nyang krab that-that deungon Tobia.\n5 Elyasib geujok keu Tobia saboh kama nyang raya nyang sibeutôi jih teuseukeubah atranyan khusos keu teumpat teukeubah gandom peuseumahan, keumeunyan, alat-alat nyang teungui di Baét TUHAN, peuseumahan keu teungku-teungku imeum, siper siploh gandom, anggô, dan minyéuk zaiton, nyang teuma geubagi keu ureuëng-ureuëng Lewi, keu ureuëng nyang peumeuén musik dan keu ureuëng nyang jaga babah pintoe geureubang Baét TUHAN.\n6 Watée hainyan teujadi, ulôn hana di Yerusalem, sabab, nibak thon nyang keu lhée ploh dua geumat keurajeuen lé Raja Artahsasta, raja nibak nanggroe Babel, ulônjak u Babel keu lônjak meulapor ubak raja. Barô kheueh napadub treb teuma óh lheuehnyan geubri idhin keu ulôn\n7 keu lôn jakwoe u Yerusalem. Óh ka trok keunoe, ulôn teukeujot that bahwa Elyasib ka geujok keu Tobia saboh kama di Baét TUHAN.\n8 Ulôn beungéh that-that dan banmandum barang Tobia nyan ulôn tiek uluwa.\n9 Óh lheuehnyan laju ulôn yue mangat teupeuna upacara teupeugleh nibak kama-kama nyan. Óh lheuehnyan barô kheueh ulôn peuriwang keunan banmandum barang-barang peuseumahan gandom ngon keumeunyan meunan cit deungon alat-alat Baét TUHAN.\n10 Seulaén nibaknyan, meurumpok teuma bahwa ureuëng nyang peumeuén alat musik dan ureuëng-ureuëng Lewi ka geutinggai Yerusalem dan geugisa u blang atawa lampôh ladang gobnyan maséng-maséng, sabab rakyat hana seb keubutuhan jih.\n11 Dan laju ulôn doet bubena ureuëng-ureuëng patot sabab awaknyan ka geupeubiyeu Baét TUHAN teubeungkalée. Laju ulôn hôi lom ureuëng-ureuëng Lewi dan ureuëng nyang peumeuén musik nyan mangat jimeubuet lom teuma.\n12 Óh lheuehnyan banmandum rakyat Israel ka jipeuphon lom jibri siper siploh nibak hase gandom, anggô, dan minyéuk zaiton, banmandum nyan teuba ubak kama-kama keuneubah beukai.\n13 Laju ulôn bri tugaih keu ureuëng-ureuëng nyang teupeugah nyoe mangat jikawai beukai nyan: Teungku Imeum Selemya, Zadok sidroe lamkawan ureuëng nyang malem that nibak Huköm dan Pedaya ureuëng Lewi. Hanan bin Zakur dan cucoe Matanya ulôn bri tugaih keujitulông awaknyan. Ulôn kuteupeue bahwa ureuëng-ureuëng nyan jeuet teupeucaya dan teuma jeuet jiuroih meunagi bahan-bahan nyan keu rakan-rakan ngon keureuja awaknyan deungon jujoe.\n14 Ya Allah ulôn, neuingat kheueh ubak banmandum nyang ka ulôn peubuet ateueh Baét Droeneueh dan peulayan gobnyan.\n15 Watée nyan ulôn kalon bahwa nibak uroe Sabat na meupadubdroe ureuëng Yehuda teungoh jiplaih ié anggô. Na teuma ureuëng laén teungoh jipeudieng anggô, gandom, boh anggô, boh ara dan barang-barang laén di ateueh keuleudée jihnyan dan laju jiba u Yerusalem. Awaknyan ulôn tam bék jimeukat di Yerusalem.\n16 Na meupadub droe ureuëng nibak Tirus nyang na tinggai di Yerusalem jiba uengkot dan meubagoe barang keuteumeukat u Yerusalem watée uroe Sabat, na kheueh keujipeubloe keu ureuëng Yahudi.\n17 Laju ulôn teugah bubena peumimpén Yahuda sira ulôn peugah, "Peu kheueh hana gata sada bahwa gatanyoe ka tapeubuet buet nyang jeuhet sabab ka tapeukutoe uroe Sabat?\n18 Lé sabab desya nyang lagée nyoe kheueh Allah ka geuhuköm indatu geutanyoe dan geupeuhanco banda nyoe. Peu kheueh watéenyoe gata keuneuk tamah meureuka Allah keu Israel deungon cara gata peukutoe uroe Sabat?"\n19 Sabab nyan ulôn peurintah mangat jeuet bak watée awai uroe Sabat, na kheueh malam jeumaáh, pintoe-pintoe geureubang banda laju teujaktôb meunyoe uroe ka seupôt, dan hana jeuet teubuka sigohlom habéh uroe Sabat, bak uroe Satu malam. Meunan cit di ulôn laju ulôn peuduek aneuëk buah ulôn mangat jijaga pintoe geureubang nyan mangat watée uroe Sabat hana ureuëng nyang jiba barang nyang teumeukat u dalam banda.\n20 Teuma na mantong sidroe dua ureuëng-ureuëng nyang meukat nyan jimudom di luwa bintéh beuton watée uroe jeumeuát malam.\n21 Ulôn peugah ubak awaknyan, "Peucuma gata preh sampoe beungoh uroe disinan. Awas, meunyoe gata peubuet hainyan sigoe teuk, ulôn teuma lôncok tindakan nyang kreueh!" Yoh phon watée nyan di ureuëng meukat nyan hana jijakle meunyoe uroe Sabat.\n22 Dan keu ureuëng-ureuëng Lewi ulôn yue laju upacara teupeugleh droe dan geujaga pintoe-pintoe geureubang keu geukawai mangat dumna ureuëng jihoreumat bak uroe Sabat. Ulôn meudoá, "Ya Allah, neuingat kheueh keu ulôn sabab hainyan cit teuma, dan neugaséh kheueh ulôn nyang sisuai deungon gaséh Droeneueh nyang raya."\n23 Nibak watéenyan na cit ulôn kalon le lagoena ureuëng Yahudi ka jimeukawen deungon bansa Asdod, Amon dan Moab.\n24 Siladum nibak aneuëk-aneuëk awaknyan hana muphom basa Yahudi, teuma basa Asdod dan basa aséng nyang laén.\n25 Laju ulôn doet dan ulôn kutok awaknyan. Na nyang ulôn poh dan ulôn tarek ôk jih. Óh lheuehnyan ulôn yue awaknyan jimeusumpah deumi Allah bahwa awaknyan dan aneuëk-aneuëk awaknyan hanale jimeukawen meulawok.\n26 Ulôn peugah, "Peu kheueh kon desya nyoe cit teuma nyang ka geupeubuet lé Nabi Sulaiman? Hana raja laén di ateueh donya nyang leubeh raya nibak gobnyan. Allah geusayang keugobnyan dan geubaiát gobnyan jeuet keuraja ateueh banmandum bansa Israel. Bahpi lagée nyan gobnyan pi ka keunong bujuk lé ureuëng-ureuëng inong bansa laén mangat geupeubuet desya.\n27 Keubit that jeuhet buet gatanyan! Gata tajeuet that talawan Allah deungon cara gata meukawen deungon ureuëng inong nibak bansa aséng!"\n28 Yoyada na kheueh aneuëk Teungku Imeum Agong Elyasib, teuma sidroe nibak aneuëk Yoyada jeuet keumeulintée Sanbalat di banda Bet-Horon. Lé sabab nyan Yoyada laju ulôn use di Yerusalem.\n29 Lheuehnyan ulôn meudoá, "Ya Allah ulôn, neuingat kheueh pakriban ureuëng-ureuëng nyan jipeukutoe jabatan teungku imeum dan janji Droeneueh deungon teungku imeum dan ureuëng-ureuëng Lewi!"\n30 Meunan kheueh cara jih ulôn peugleh bansa Israel nibak banmandum nyang aséng. Laju ulôn peuteutab peuratoran-peuratoran keu teungku imeum dan ureuëng-ureuëng Lewi, sampoe awaknyan maséng-maséng ka na tugaih droe.\n31 Meunan cit ulôn atoe mangat jeuet nibak watée-watée nyang ka teupeuteuntée, kayée apui keu ngon tot keureubeuen nyang teupeuseumah hase teukeubah dan rakyat pi hase jiba peuseumahan hase bumoe nyang phon teupot. Akhé jih ulôn meudoá, "Allah ulôn, neuingat kheueh banmandum nyoe dan neubri kheueh beureukat keu ulôn."